qundao/data-zh-poetry huggingface dataset:
买陂塘·为庄栻堂题其尊甫遗照同二娱调
作者：郭麟
朝代：清
体裁：词

好烟波、凭谁买断，鱼陂千石漭泱。四先生里家园在，随意卜居无恙。濠濮想。便不载笭箵，也号溪翁长。纶竿一丈。已付与儿郎，钓鳌身手，老子任疏放。人间世，齐物养生都妄。骑鲸人又长往。披图不见南华叟，秋水拍天新涨。添怅惘。恨惠子来迟，无与微言赏。孙枝竞爽。看石上珊瑚，掌中海月，次第出丝网。
买陂塘·二月十四日，坐江山船行诸暨道中，山水清妍，杂花生树，伤春伤别，情见乎词
作者：郭麟
朝代：清
体裁：词

放轻船、青山影里，欹斜帆叶低挂。溶溶漾漾平堤水，谁把越罗新砑。花事乍。已过了花朝，春月圆今夜，舵楼饭罢。有新柳泥人，闲鸥窥客，愁重酒难把。当年事，想见鸱夷妍雅。扁舟容与其下。一峰最远眉痕澹，绝似苧萝初嫁。谁共话。算如此江山，少个人如画。先生归也。问春雨楼头，杏花卖未，和泪寄罗帕。
买陂塘·信宿随园，颇极文燕之乐。将归之夕，兰村以秋梦楼图索题，黯然赋此
作者：郭麟
朝代：清
体裁：词

小红楼、居然百尺，文窗了鸟深闭。岂知中有悲秋客，梦与碧云无际。湖海气。只打叠、柔情不断如春水。偷声减字。问白石玉田，金荃兰畹，多少可怜子。浮名好，低唱浅斟何似。为谁此景轻弃。六朝山色双眉妩，换了青衫从事。我醉矣。想葛帔西华，那有桃花米。能谋酒未。怕江上荻声，阶前蛩语，渐渐有秋意。
买陂塘·兰泉先生招集玛瑙寺看牡丹，分韵得更字，述以此词
作者：郭麟
朝代：清
体裁：词

又愔愔、满湖香絮，一年春已将尽。东风收拾闲红紫，并作者番芳信。风乍定。有卧稳狸奴，日午花阴正。钩帘试问。问花底年年，看花伴侣，得似此时俊。佳招践，连日阴晴难准。能来须是乘兴。沈香应诏关何事，薄醉被人呼醒。文字饮。看白发嬉春，一老红阑凭。擘笺赋韵。尽雀舫移频，钿车归了，后约试寻更。
买陂塘·十二月五日三衢道中
作者：郭麟
朝代：清
体裁：词

怪吴䑪、看来叶小，载人愁重如许。阻风听水年年惯，不似者番悽楚。临别语。约消夏筵开。定不过阑暑。归期屡误。又二九时光，一千里客，未半到家路。閒情赋。更惹新来怨绪。故乡莺燕相遇。远山不作匆匆别，肯作镜中眉妩。语更苦。怕病蕊娇花，难待春风主。乱帆无数。谁信有中间，乌篷一扇，两地梦来去。
买陂塘·富阳道中见乌桕新霜，青红相间，山水映发，帆樯洄沿，断岸野屋，皆入图绘。竟日赏玩不足，词以写之
作者：郭麟
朝代：清
体裁：词

绕清江、一重一掩，高低总入明镜。青要小试婵娟手，点得疏林妆靓。红不定。衬初日明霞，斜日馀霞映。风帆烟艇。尽闷拓窗棂，斜欹巾帽，相对醉颜冷。桐江道，两度沿缘能认。者回刚及霜讯。萧闲鸥侣风标鹭，笑我鬓丝飘影。风一阵。怕落叶漫空，埋却寻幽径。归来重省。有万木号风，千山积雪，物候更凄紧。
买陂塘·方台山属题冰壶夫人桃源春泛图
作者：郭麟
朝代：清
体裁：词

看浮槎、坐来天上，一篙春水初暖。川原远近都如绮，十里明霞新剪。红一段。向镜里、盈盈同照春风面。阿谁曾见。算只有红襟，掠波双燕，隔水定偷眼。仙源好，已熟胡麻仙饭。休歌水远人远。当年便笑天台侣，不解人间何恋。归缓缓。爱轻浪鱼鳞，容与中流半。流年暗换。但黄竹箱开，缕金衣试，红雨尚应满。
买陂塘·查丙塘补屋图
作者：郭麟
朝代：清
体裁：词

笑年年、涂泥束版，寓公真似梁燕。寻常不待秋风破，已是三重茅卷。空谷晚。尽带荔披萝，楚客工幽怨。阿稽阿段。等刈稻归来，水筒修了，商略手初断。书生志，广厦胸中千万。漂摇先自难免。妻孥不怪床床漏，颇怪屋梁仰面。君不见。有碌碡场边，苫草新如剪。纸糊窗暖。坐曝背邻翁，驱鸡稚子，旭日照檐满。
买陂塘·榖人先生题渌卿《露华词》，末有见及之语。依韵奉酬，并寄都下诸故人
作者：郭麟
朝代：清
体裁：词

算年来、此中日夕，泪痕被面如洗。莺莺燕燕张公子，空皱一池春水。谁得髓。便白石玉田，都付旗亭里。酒阑人起。想红烛筵前，乌丝阑底，尽做别离味。知音少，前辈爱才曾几。当时沈范堪拟。春风传唱扬州路，齐卷竹帘十里。我倦矣。似漂转飞花，未许游丝系。旧游应记。但寄语燕台，酒人相见，有口且深闭。
买陂塘·稼庭以藕香来归，绘图纪事，余题「种藕成莲」四字于首页，并系以词
作者：郭麟
朝代：清
体裁：词

买陂塘、玻瓈十顷，请看绿净难唾。东西南北皆莲叶，除是江南才可。开一朵。认妙法华鬘，不受青泥涴。移根帖妥。尽曲槛低凭，画栏闲倚，月晓未愁堕。台城路，闻说莫愁曾过。沈吟佳约能果。鹭猜鸥妒更番事，直得销魂真个。浮一舸。也胜似、秦淮漆板红船播。修眉休锁。笑栲栳波回，鸳鸯梦稳，双调唱还和。
买陂塘·自题山阴归棹图
作者：郭麟
朝代：清
体裁：词

问年年、阻风中酒，江湖人竟归未。居然一棹冲风雪，妆点萧萧行李。图画里。有万壑千岩，送个人双髻。剡溪休拟。且霜破黄柑，灯挑红粟，晚饭柁楼底。移家好，莫认鸱夷西子。镜湖他日须赐。千丝细网三生石，两桨划开春水。归去矣。算浮宅浮家，尽可称乡里。棹歌声起。试拥楫烦卿，扣舷和汝，此曲定能记。
买陂塘·题改七香少年听雨图
作者：郭麟
朝代：清
体裁：词

最销魂、萧萧暮雨，吴娘旧曲曾听。画船棹转花兜外，六扇窗纱红近。眠未肯。任窣地香罗，垂下流苏等。九枝灯檠。照人影憧憧，屏风曲曲，容易卸妆竟。欢场好，只倚少年豪横。花前醉倒休醒。星星一点来头上，便与歌楼无分。君也省。要招此无家，同住清凉境。香灯清磬。尽蝙蝠拂帘，芭蕉绕屋，敧枕睡来稳。
买陂塘·题琴坞邪溪渔隐第二图用饮泉韵
作者：郭麟
朝代：清
体裁：词

记年时、青鞋布袜，沿缘寻遍烟水。樵青打桨渔童唱，惊得浣纱人起。重到未。悔如此溪山，不把扁舟系。住为佳耳。看剑外官人，湖边老监，乡梦画图里。男儿事。出处要非无意。再三想见高寄。三千六百璜溪钓，何似一竿风细。侬试拟。怕比似鸱夷，太早五湖计。鲈鱼虽美。又驿吏催人，街亭排马，风雪促征骑。
买陂塘·题种水图用原韵
作者：郭麟
朝代：清
体裁：词

笑村农、何曾学稼，钓徒或者堪似。随身但有闲渔具，那用鹤头鸦觜。如此水。便都变良田，尽种长腰米。也能馀几。要秫酿春醪，粮分瘦鹤，花插百弓地。扬州梦，中酒阻风聊尔。灌夫曾畜为弟。封侯老矣知无分，亭长新衔鱼计。浮世事。恨渔父湘累，不得同时醉。扫除家累。约一舸相从，五湖许泛，分取画中意。
买陂塘·题胡雒君庐山识面图
作者：郭麟
朝代：清
体裁：词

插清江、成峰成岭，湖山如此明秀。何人小坐槃陀上，高挹挹君衣袖。开笑口。道莲社群贤，待尔相寻久。扁舟落手。问何不乘风，开帆捩舵，数遍翠屏九。平生事，布袜青鞋都有。游踪尚欠江右。五峰一一云中问，与老人期何后。牛马走。恐待我归来，头白成衰丑。观河面皱。想意外奇逢，图中人到，相识定如旧。
买陂塘·题陈雪樵留春小舫图
作者：郭麟
朝代：清
体裁：词

记曾经、千岩万壑，中流小舫容与。越娘纤手青丝䋏，拣系垂杨多处。来又去。总负了、莺莺燕燕匆匆语。知君小住。便挈榼三升，掠波两桨，敲响水窗户。人间世，莫道春光难驻。任君青鬓如故。黄皮裤褶从军乐，已换绿蓑烟雨。侬也误。算略有、三楹草阁分湖路。频年羁旅。尽竹外花开，江头水暖，闲杀旧鸥鹭。
乳燕飞·和湘湄作寄伯生
作者：郭麟
朝代：清
体裁：词

谁赋销魂句。向天涯、吹花嚼蕊，僝风僽雨。我是江南贺梅子，莫问閒愁几许，空记得、别离情绪。人自漂零天不管，但昏昏薄雾愔愔絮。肯为我，寄愁去。征车同出春明路。有当时、风怀酒胆，未谙别苦。细马驮来二八，醉里凭肩低语。笑判取、千金赎汝。一别故人难见面，况莺莺燕燕知何处。只此意，向谁诉。
乳燕飞·送蒋渌初之临川
作者：郭麟
朝代：清
体裁：词

一例天涯客。怪相逢、推襟送抱，似曾相识。西子湖头长安道，十载恍同游迹。偏劳燕、差池双翼。不信将军门下见，有此君、蛮语余长揖。同握手，章江侧。齐年四十初过一。看纷纷、当时同学，轻肥颜色。雁鹜行中纸尾署，也胜白头射策。便词列、三王何益。玉茗堂前烦问讯，属海云、留取通仙笛。曲有误，顾应得。
倾杯乐·沙里狗
作者：郭麟
朝代：清
体裁：词

沙岸潮回，水村渔聚，腥风几日催发。看伊琐细，何处断港，听爬沙响别。酒人能说，未应误读，愁他彭越。深杯试呷，春酒暖、双眼一时波活。高阳旧游星散，阿谁凭寄，须糁吴糟压。定笑指尊前，胆娘难擘。也无肠愁绝。最忆松江，鲙鲈鲊雀，一样瓶泥坼。
凤凰台上忆吹箫
作者：郭麟
朝代：清
体裁：词

香兽销烟，云鱼卷彩，空庭帘影深深。正高窗不掩，惊起栖禽。窗外露华如雨，休小立、滴透罗襟。最好是，新凉今夜，教叠香衾。愔愔。者遭瘦也，多病最文园，负了琴心。记碧梧桐院，红藕花阴。冰骨玉肌无汗，天如水、人堕瑶簪。年时事，沈吟至今，今又沈吟。
凤凰台上忆吹箫·题九能画扇斋秋怨词，用漱玉韵，原词重一休字，今易之
作者：郭麟
朝代：清
体裁：词

石阙碑衔，金缸泪满，弹棋局在心头。把一襟幽恨，写上银钩。已是今生怜眷，便他生、未卜还休。如何更，星星记梦，瑟瑟惊秋。香修。几生到此，书缝列芳名，指印同留。属春人秋士，好在红楼。夜夜床前明月，为故乡、湿了双眸。君多事，人方欲愁，却又言愁。
凤凰台上忆吹箫·题姚栖霞女史剪愁吟同朱铁门作
作者：郭麟
朝代：清
体裁：词

银烛筵前，铁箫庵里，酒阑客正繁忧。出一编相示，丝格银钩。真是閒愁万斛，问恁地、剪得卿愁。分明是，芳心灰尽，红泪还流。仙游。一声鹤唳，恐玉宇高寒，露冷风秋。怅不逢箫史，空怨秦楼。便是残香剩粉，人间世、不合长留。宵深也，吹寒角声，又满城头。
十二时·同湘湄夜坐
作者：郭麟
朝代：清
体裁：词

疏窗四面，秋霖一阵，愁人两个。天涯已肠断，况离情无那。桐叶初肥蕉叶大。说凄凉、也无人和。今宵尚相对，怕来宵灯火。
十二时·湘湄为周校书画桐屋夜寒扇面同赋一词
作者：郭麟
朝代：清
体裁：词

秋宵灯火，秋衾魂梦，秋娘庭院。旁人那知得，说秋风团扇。流水小桥清且浅。比银河、算来还远。思量一年事，只张星曾见。
卖花声
作者：郭麟
朝代：清
体裁：词

低髻约钗梁。病不成妆。啼痕已拭尚成行。指点画楼文杏好，归燕凄凉。渐远渐苍茫。灯火渔榔。暮寒想透薄罗裳。只得一钩微月影，多少思量。
卖花声
作者：郭麟
朝代：清
体裁：词

十二玉阑干。六曲屏山。留春不住送春还。昨夜梨花今夜雨，多分阑珊。春梦太无端。到好先残。夹衣初换又添绵。只是别来珍重意，不为春寒。
卖花声
作者：郭麟
朝代：清
体裁：词

深院锁葳蕤。青鸟飞迟。閒将寸纸写相思。小研墨香铜雀瓦，自画乌丝。窗扇耀琉璃。月影迷离。也曾刻烛倚新词。到得海棠新月上，便忆当时。
卖花声
作者：郭麟
朝代：清
体裁：词

秋水淡盈盈。秋雨初晴。月华洗出太分明。照见旧时人立处，曲曲围屏。风露浩无声。衣薄凉生。与谁人说此时情。帘幕几重窗几扇，说也零星。
卖花声·姜怡亭葬女郎于西湖，作瘗花图，乞题一词
作者：郭麟
朝代：清
体裁：词

小雨夜愔愔。寒恋重衾。朝来香径怯相寻。不信东风魂不断，葬得深深。旧事暗沈吟。憔悴而今。长堤宿草有红心。翻羡当时狂杜牧，来便成阴。
卖花声·莫愁湖秋泛图
作者：郭麟
朝代：清
体裁：词

远水净员沙。楼隐红霞。石城艇子小能撶。闲向六朝山影里，去采蘋花。衰柳几丝斜。风帽低遮。旧时俊侣各天涯。何似郁金堂上燕，长傍卢家。
卖花声·题孙碧梧女士湘筠馆乐府
作者：郭麟
朝代：清
体裁：词

小院碧云停。花又深深。旧时珍伴共閒庭。谁记迷藏花下事，蛱蝶蜻蜓。斑管费沈吟。哀怨湘灵。一弦一柱最愔愔。弹尽明光三十段，知有谁听。
卖花声·题思未酒醒听诗小照
作者：郭麟
朝代：清
体裁：词

桐叶碧愔愔。小院轻阴。月痕澹照第三厅。贪卷疏帘风露下，不点秋灯。楼阁对高棱。招手还应。夜凉乘兴我来能。酒半诗成慵不写，念与君听。
卖花声·题李子木烟泉萝壁看子
作者：郭麟
朝代：清
体裁：词

青玉削嵯峨。秋影罗罗。坐来寒翠湿衣多。领取风泉归一壑，弹入云和。卜筑傍岩阿。老子婆娑。郎君撰杖待行窝。肯信有人空谷里，日暮牵萝。
卖花声·题画扇
作者：郭麟
朝代：清
体裁：词

小凤飐钗梁。皓腕先攘。是谁惊起晓来妆。问取木芙蓉上露，何日成霜。旧梦莫思量。满镜眉长。水精帘下有微凉。唤作春人浑不似，莫是秋娘。
卖花声·饮泉自画芳草以寄望庐之思为赋此调
作者：郭麟
朝代：清
体裁：词

一片好莓苔。绿了空阶。葳蕤深锁旧池台。除却斜阳和燕子，还有谁来。风约画帘开。独自徘徊。春痕如梦满天涯。泥上袜罗泉下玉，都被伊埋。
南乡子·折枝蕙草
作者：郭麟
朝代：清
体裁：词

庭院转光风。不省帘前开几丛。只向谢娘头上见，一剪。拢鬓玉钗颜色浅。
南乡子·茉莉
作者：郭麟
朝代：清
体裁：词

小玉雪肌肤。道是珠娘道是吴。一种却教侬艳羡，花奴。得叩船舷见彼姝。绮梦半销除。枨触閒情尚为渠。记得夜凉人睡醒，纱橱。爱问云鬟堕也无。
南乡子二首·其一
作者：郭麟
朝代：清
体裁：词

夜永细闻香。坐近金炉鹊尾旁。好是问人眠得未，空床。白月微微印一方。端的没商量。临去殷勤一盼郎。听得中门双扇阖，仓琅。彼此生生暗断肠。
南乡子二首·其二
作者：郭麟
朝代：清
体裁：词

娇极却愁他。未绾颓云两髻鸦。便问昨宵应酒渴，姜芽。玉碗携来雀舌茶。何计报伊家。说著先教粉泪斜。只愿年年相对坐，窗纱。君似菱花妾似花。
南楼令
作者：郭麟
朝代：清
体裁：词

了鸟锁黄金。交疏隐碧岑。一重楼、一段春心。欲寄閒愁无著处，人定后，月微阴。旧梦苦侵寻。花枝瘦不禁。傍阑干、惊起栖禽。烛影幢幢灯上了，想又是，叠重衾。
南楼令·庐竹圃小影
作者：郭麟
朝代：清
体裁：词

秋鬓也萧萧。秋庭夜寂寥。异乡秋景最无憀。谁画可怜人独自，又画出，可怜宵。何处作生朝。扬州红板桥。有当年、公子风标。惜少吹箫人并坐，判我见，又魂销。
南楼令·忆箭
作者：郭麟
朝代：清
体裁：词

银汉一边流。珊瑚四寸钩。小红帘、卷起清幽。贪亸娇鬟风露下，忘溜了、玉搔头。纤手弄轻柔。新声曲谱修。笑檀郎、欲顾无由。肠断纤纤今夜月，照两地、两人愁。
南楼令·题春人绾髻图
作者：郭麟
朝代：清
体裁：词

春梦晕潮霞。春风褪臂纱。缓春愁、盘好双雅。溜了金钗佯不省，问开否，碧桃花。镜槛者般斜。新妆略似他。只脩眉、人在天涯。尚著薄罗衫一件，帘又卷，太寒些。
卜算子
作者：郭麟
朝代：清
体裁：词

帘外雨如烟，柳外花如雪。已是恹恹薄病天，又作清明节。昔日结如心，今日心如结。心里重重叠叠愁，愁里山重叠。
卜算子
作者：郭麟
朝代：清
体裁：词

微雨湿苔痕，阶下秋花满。有个阶前憔悴人，病起和伊看。又是一番秋，只是无肠断。留得当年憔悴人，也不恨、天涯远。
卜算子
作者：郭麟
朝代：清
体裁：词

阶下绿蔷薇，架上红鹦鹉。忘却窥帘尚有人，携手潜来去。轻试踏青鞋，暗蹑淩波步。不道回头别有人，信口相侬汝。
卜算子·寒食出游
作者：郭麟
朝代：清
体裁：词

一只小瓜皮，两岸垂杨树。指点停船宛转桥，曲曲弯弯处。定不留春住，那不愁春去。过了今年三月三，又几点、清明雨。
卜算子·题王朗亭半舫斋
作者：郭麟
朝代：清
体裁：词

蠡壳短窗儿，斑竹疏帘子。绝似春江桃叶舟，细雨溟濛里。安把木兰桡，便好浮家去。少个低低小舵楼，少个人双髻。
双双燕·燕来笋
作者：郭麟
朝代：清
体裁：词

几番泼火，听昨夜轻雷，隔篱先响。参差迸土，穿破碧苔如掌。那忍堆槃独享，正社瓮、乍开邻酿。少年最惜芳华，浅醉乌衣深巷。比似春葱纤样。胜猫卧骈头，儿绷脱襁。香泥愁洗，上有芹芽新长。苦忆园林胜赏。已稍拓、当风窗网。得知今岁樱筵，楼上人人无恙。
台城路·为江子屏题蝉柳画扇
作者：郭麟
朝代：清
体裁：词

世间何限秋风客，哀吟尔偏凄紧。灞岸魂销，齐宫梦断，点入轻罗小景。纤纤瘦影。照病叶残枝，抱来难定。寂寞羁人，平芜千里故园冷。乘鸾秦女底处，网虫从遍了，空认双鬓。蜕后仙衣，妆馀宝钿，一例飘零谁省。啼鸦露井。只落叶声中，独欹孤枕。欲诉琴心，暗尘埋废轸。
台城路·同严丈历亭游舒氏园作
作者：郭麟
朝代：清
体裁：词

薄阴不散霜飞早，园林深贮秋意。水木清苍，陂陁高下，澹与暮云无际。红泥亭子。占一角孤城，七分烟水。最爱疏疏，竹竿万个滴寒翠。年来俊侣都散，便登山临水，只恁憔悴。倦柳攀条，清流照鬓，暗老悲秋身世。荒寒如此。又画角声中，夕阳垂地。树树西风，暮鸦寒不起。
台城路·和蔚堂题杨白花诗意卷子韵
作者：郭麟
朝代：清
体裁：词

不胜凄黯江南梦，濛濛惯随春去。水驿波寒，山亭风紧，身世有谁为主。迷离如许。记曾向长堤，那边呼渡。一带丝杨，湔裙不是旧时路。纱窗才拓几扇，只捲帘人起，初见飞度。燕子关心，伯劳偷眼，尚有流莺相诉。东风辛苦。问吹皱池塘，送伊何所。打桨蘋洲，和侬渔笛谱。
台城路·宣窑蟋蟀盆
作者：郭麟
朝代：清
体裁：词

秋风吹换人间世，此中贮秋声者。似镜能圆，比瓯无缺，还胜香姜残瓦。提携罗帕。惯阿监青蛾，听来长夜。剔尽苔痕，棘针花草极妍雅。一行小款谁写。怕铜仙汉苑，铅泪如泻。金鼎香熏，锦堂词丽，都付冷摊评价。千金注也。笑虫达侯封，论功此亚。谱入唐风，水天儿女话。
台城路·梅华帐额
作者：郭麟
朝代：清
体裁：词

珊瑚海底枝枝软，玲珑剪碎寒月。罗帐如烟，银钩不动，小积半床香雪。移灯挂壁。怕骨冷魂清，玉龙吹彻。漠漠梨云，江南路向此中觅。年来何逊憔悴，记东阁诗篇，西碛游屐。鬓点吴霜，梦残旧雨，髣髴屋梁颜色。翠禽低说。正人倚高楼，袖罗寒绝。待诉相思，玉参横永夕。
台城路·索张墨池画僧庐听雨图
作者：郭麟
朝代：清
体裁：词

生平不分江湖老，而今鬓丝如许。罗帐灯昏，孤篷浪白，何似僧寮且住。凭君画取。也未要荒寒，十分悽楚。山色湖光，濛濛更著几株树。当年俊游伴侣。有沈雄骚赋，激烈鸡舞。一半飞腾，青云自致，一半已埋黄土。壮怀漫与。只扫地烧香，佛前灯炷。归到西窗，泥他深夜语。
台城路·题徐缦云今宵酒醒图
作者：郭麟
朝代：清
体裁：词

阿谁抵死催人去，楼头五更钟动。玉箸痕垂，银荷灰烬，消得几番潜送。如尘似梦。有万叠山低，一篷愁重。月晓风残，离情别恨此时种。江郎赋情渐减，送君南浦路，若个曾共。白雁横天，秋河络角，江上夜潮初涌。薄衾孤拥。想隔著高城，水精帘控。吟到销魂，瘦肩山字耸。
台城路·题米楼高山流水图
作者：郭麟
朝代：清
体裁：词

世间无事无三昧，惟愁会心人少。半死桐枯，七条丝细，未识此中何好。有人绝倒。正水远山长，独移孤棹。寂寞千秋，也应值得绝弦了。知君一襟幽抱。问愔愔琴趣，几个同调。梦里庵荒，芦中士贱，容易国工先老。波平风小。听门外挐音，是侬寻到。若访成连，刺船归及早。
和丹叔十九日大雪呈伯子韵
作者：郭麟
朝代：清

山人住山如山禽，闻声能识阴与晴。今朝不闻一鸟语，寂静更觉茅檐深。拥褐高眠意殊得，人事那愁随日出。隔箔银镫澹欲无，蕴火铜瓶晓犹热。小弟亦无食肉相，不爱羊羔爱新酿。乞米惯学颜平原，种秫苦爱陶元亮。晓寒思酒起来早，开门见雪喜欲倒。唤我同看不暇慵，如君清兴亦复好。天公作事喜出奇，两年春雪偏如期。方今武林欲去日，绝似归棹山阴时。百年未满别离有，怀抱能开不如酒。一饮先判醉似泥，三更已见星横斗。
唐多令·捲帘仕女
作者：郭麟
朝代：清
体裁：词

钿盒掩香奁。金彄露玉纤。想妆成、初到前檐。蓦地回头思旧梦，浑不似、昨衿严。小院晓风尖。罗衣卸又添。记当时、总恁恹恹。留得小唇和秀靥，判长隔、一重帘。
唐多令·题画仕女
作者：郭麟
朝代：清
体裁：词

深院玉梅天。春风锦瑟年。似惊鸿、留影翩然。手擘薛涛笺一幅，怕遗墨、澹如烟。一枕小游仙。三生小比肩。有扬州、旧梦谁圆。问是梦中曾见么，笑已是、十年前。
喝火令·莫愁小像为汪紫珊姬人绿玉作
作者：郭麟
朝代：清
体裁：词

文杏裁梁柱，流黄织画纱。春风留住六朝花。愿作红襟双燕，飞去入伊家。有个人如玉，看来略似他。重帏初卷绣裙斜。只少耳边，朱晕一些些。只少阿侯膝上，小语学呕哑。
喝火令·许玉年有黄门之悼，赋情凄戾，自写遗像属题。秀芬女士一词最工，辄同其调
作者：郭麟
朝代：清
体裁：词

鹤舞吴门市，鹃啼湖上坟。小桃生命短三春，肠断萧郎诗句，三月十三辰。堕马鬟犹拥，回鸾镜易分。殷勤留取卷中人。且与题词，且与爇香熏。且与夜深人静，酾酒唤真真。
喝火令·题许校书清露瑶台图
作者：郭麟
朝代：清
体裁：词

鹤背吹笙下，桥头步屧通。云鬟雾鬓太玲珑。只恐五铢衣薄，晓起不禁风。好梦浑难觅，重游未易逢。郁金堂北画楼东。记得楼头，一树碧梧桐。记得碧梧桐外，两度月如弓。
国香慢·为吴子修题顾横波画兰扇面同寿生赋分眉生二字为韵
作者：郭麟
朝代：清
体裁：词

似画修眉。看不多几笔，叶叶离披。秦淮烟轻粉澹，自写幽姿。想见眼波横处，便红妆、季布输伊。多情只纨扇，辛苦留连，露蕊风枝。倾城惟一顾，记当年雅谑，仙也须迷。同心句好，白家蛮柳同时。底事欹倾落墨，怕夕阳、红染胭脂。还应足惆怅，老去香严，不与题词。
国香慢·媚兰小影为梦华题
作者：郭麟
朝代：清
体裁：词

真色生香。有小名试录，雅称孤芳。幽居自怜空谷，未嫁王昌。定记宫墙留字，听钟声、催月斜廊。无言但凝睇，一寸愁心，多少思量。彩云天远处，想明眸秀鬋，雾阁云窗。玉梅花下，谁念憔悴何郎。尚有三生旧约，怕锦瑟、今似人长。还应只如此，楚楚眉痕，淡淡明妆。
国香慢·烟草花
作者：郭麟
朝代：清
体裁：词

小朵娟娟。簇微黄澹白，点缀畦边。呼龙种来瑶草，疑是蓝田。昔日游蜂稚蝶，几曾见、如此芳妍。无人解频采，姜棱芋陂，一抹秋烟。相思名字在，算移根海岛，已几多年。花花纵好，叶叶更动人怜。无分湘筠玉指，倚熏炉、嘘暖吹寒。风前自开落，陌上时时，误认花钿。
国香慢·袁寿阶属赋红蕙
作者：郭麟
朝代：清
体裁：词

乍转光风。自三闾去后，九畹滋同。孤芳肯随荃化，忽讶春容。莫是独醒良苦，倦行吟、薄酒微中。幽怀与谁语，写入朱弦，怨曲才终。湘江天上水，便觉来泪滴，匀染难工。荷衣憔悴，未应绶带垂红。回首金阊楼外，记薛家、小妹初逢。香魂便能返，澹粉轻脂，终恨惺忪。
声声慢·和慈仲坐雨之作
作者：郭麟
朝代：清
体裁：词

蓬蓬尚远，淅淅将阑，瞢腾不辨朝昏。汝南鸡好，亏他犹记萧晨。砚池一泓残墨，为昨宵、留住愁痕。还题句，要裁云剪月，逗一分春。差喜归来相对，正灯花灿檠，杯竹传根。才卸征衫，又烦洗却征尘。微吟浅醉休轻视，胜他时、远道怀人。判醉也，便取次、书遍练裙。
声声慢·西湖寒夜怀渌卿山左
作者：郭麟
朝代：清
体裁：词

酒波暖处，灯晕寒初，客愁最苦消凝。镜里年光，谁念暮景飞腾。西湖月荒沙白，剩南山、尚见高棱。定笑我，向危楼独上，曲槛孤凭。忽忆故人千里，欲举杯相属，唤恐难应。雁字回时，须寄一幅吴绫。齐州暮烟九点，怕柔魂、飞梦无凭。待见也，问今宵、成梦未曾。
声声慢·阑干
作者：郭麟
朝代：清
体裁：词

苔阶恨浅，竹径嫌深，亏伊屈曲周遮。背手微行，湘痕红出明霞。沈吟碧城十二，问那边、庭院谁家。闲付与、玲珑澹月，低亚疏花。尝恨当时梦里，枉等閒敲遍，汲处寻他。归去匆匆，断肠一角天涯。几番画廊痴立，认有人、亸袖来耶。浑不见，但文窗、深掩绛纱。
夏初临·麦人
作者：郭麟
朝代：清
体裁：词

白袷衫裁，黄云陇割，麦秋将雨还晴。立夏时光，青梅白笋朱樱。登筵莫讶犹生。费晓寒、玉手搓成。年年风景，鮰鱼网出，雊雉茸鸣。儿童失喜，翁媪开颜，预知饼大，合用罗轻。冬前三白，去年曾见琼英。颗颗匀圆，算除非、瑟瑟盘盛。念何时，江湖得归，相就鱼羹。
夜合花·灯花寄湘霞
作者：郭麟
朝代：清
体裁：词

善恨虫娘，含情蛮女，多生半是啼痕。相思一寸，灰心又长情根。玉钗冷，玉荷温。嘱雏鬟、掩上重门。只愁无睡，对伊絮语，销尽痴魂。江湖孤冷谁亲。多谢一尊酒渌，相伴温存。殷勤低祝，并头开出兰荪。有何事，报伊闻。道归人、已近家村。不知今后，照他拥髻，几个黄昏。
夜合花·见玉簪花有作
作者：郭麟
朝代：清
体裁：词

雨浥苕英，风彫荔佩，感秋秋思频添。墙阴瞥见枝枝，小玉排签。露痕泫，日痕暹。只多情、低照凉蟾。更无人肯，苔阶湿遍，来掐春纤。寻常粉印先沾。付与冰瓷浅贮，素手轻拈。薄寒渐紧，些时尚未开帘。云鬟重，蜜犀嫌。记当时、一味恹恹。最难忘是，通头过了，蓦到前檐。
天仙子
作者：郭麟
朝代：清
体裁：词

小亭开宴梨花白。钗痕衫影湘屏隔。众中欲避暗中来，仍小立。眼波瞥。有人见了红双颊。
天仙子
作者：郭麟
朝代：清
体裁：词

难得一春常是雨。东皇也解留人住。刍尼何苦报新晴，帘卷处。横波语。回身且过秋千去。
天香·粉
作者：郭麟
朝代：清
体裁：词

捣麝成尘，调铅作雪，秦楼一转初试。露下芙蓉，雨馀篁竹，满镜六朝春思。仙人掌上，先染了、葱根纤指。绣领乍湿馀香，金盆缓倾残水。侵晨宿妆红腻。拂湖绵、扫眉还未。残梦关心蝴蝶，欲乾双翅。不信比来下泪，问玉颊成痕为何事。索丹青，剩来有几。
天香·花露
作者：郭麟
朝代：清
体裁：词

炊玉成烟，揉春作水，落红满地如扫。百末香浓，三宵夜冷，无数花魂招到。仙人掌上，迸铅水、铜槃多少。空惹蜂王惆怅，未输蜜脾风调。谢娘理妆趁晓。面初匀、粉光融了。试手擘笺重盥，蔷薇尤好。却笑文园病渴，似饮露秋蝉便能饱。待斗新茶，听汤未老。
太常引·梦华以叶小鸾疏香阁眉子研铭拓本见示，属为赋之
作者：郭麟
朝代：清
体裁：词

扫眉人倚袖罗寒。月子对弯弯。笙鹤去瑶天。算只有、蟾蜍泪潸。琉璃匣启，樱桃雨润，长定试麋丸。小字读回环。又想见、当时远山。
好事近
作者：郭麟
朝代：清
体裁：词

一月不曾晴，早晚鹁鸪啼急。刚是棉衣换了，却轻寒恻恻。年年羁旅送生涯，遮莫又寒食。试向雨声多处，问杏花消息。
好事近
作者：郭麟
朝代：清
体裁：词

深院断无人，拆遍秋千红索。一桁画帘开处，在晓凉池阁。潜行行过曲阑干，往事正思著。犹认堕钗声响，却梧桐叶落。
好事近·归舟同竹士作
作者：郭麟
朝代：清
体裁：词

何处是侬家，历历青山无数。青到一重楼上，对个侬眉妩。朝朝江上望归船，江住见山住。指点片帆飞过，在青山断处。
好事近·效朱希真体
作者：郭麟
朝代：清
体裁：词

瓜步晚潮生，一峭布帆百里。酒醒钟声何处，出金山寺里。金山对面是焦山，睡著两鬟髻。只有半钩残月，照船中篴起。
好事近·题何梦华西湖买春卷
作者：郭麟
朝代：清
体裁：词

何处好寻春，春在段家桥侧。试看门前流水，有桃花颜色。镜中照出四围山，眉黛一时碧。笑指桨牙相趁，尽鸳鸯鸂鶒。
如梦令
作者：郭麟
朝代：清
体裁：词

漏水沈沈欲冻。烟锁玉楼双凤。唤起小窗前，窗外花枝摇动。休送。休送。今夜月寒霜重。
如梦令
作者：郭麟
朝代：清
体裁：词

行过重重楼柱。随意低低窗户。一树碧梧桐，垂在小帘深处。小帘深处。帘外数声残雨。
如梦令
作者：郭麟
朝代：清
体裁：词

衣上微霜淅淅。门外轻寒侧侧。和泪出门时，又是月高时节。小立。小立。听得一声将息。
如此江山·西斋七十二贤峰草堂图用琴坞韵
作者：郭麟
朝代：清
体裁：词

十年蹋遍西湖路，西溪独迟搜讨。晚港寻烟，秋华殢雪，可许芦中人到。山阿窈窕。似罗列成行，曲眉齐扫。者个茆堂，分明指点出林表。余怀天际渺渺。风尘都倦矣，陈迹还蹈。两鬓先丝，一椽未卜，惭愧白鸥吾导。眼中了了。只东野诗工，有山难抱。笛谱蘋洲，听歌应绝倒。
如此江山·香篆
作者：郭麟
朝代：清
体裁：词

何人斜掩屏山六，帘衣又深深下。小炷微红，轻丝渐袅，静看萦窗寻罅。尖风易惹。恨刚结心同，又吹烟灺。一缕柔肠，分明宛转为伊画。湔裙水上犹记，博山炉俱过，前约都谢。罗带轻分，银槃愁寄，难剪梦云盈把。熏笼倚罢。对灯影离离，悄无言者。手拨馀灰，隔窗梅雨洒。
宿灵鹫山家
作者：郭麟
朝代：清

山深时有百虫鸣，欹枕危楼酒半醒。忽地西风催落叶，急呼镫起听秋声。
寿楼春
作者：郭麟
朝代：清
体裁：词

看帘纹波横。又日华花影，移上帘旌。正是连宵丝雨，晓来新晴。谁唤我，柔魂惊。是隔窗、春风流莺。奈绣被香温，罗帏寒峭，推道殢春酲。当时在，芙蓉城。有芳年小小，低语卿卿。无奈朝云如梦，落花无声。容易别，难为情。只泪痕、依然分明。问碧海青天，银河有谁吹玉笙。
寿楼春·梦华属题寿华楼图
作者：郭麟
朝代：清
体裁：词

高楼浮云齐。见交疏绮户，飞级唐梯。最好肩扶同凭，手纤偷携。看画取，双蛾眉。是晓来、春风吹低。问浅笑妆成，閒情定后，前事可重提。天台路，桃花溪。记量珠未稳，寻梦多迷。漫恨亲分钗凤，暗通灵犀。词有托，诗无题。分此生、银河东西。算人欲天从，披图有人应妒伊。
小楼连苑·帘波用兰村韵
作者：郭麟
朝代：清
体裁：词

后堂前阁空明，最深深处溶溶地。龟纹半蹙，驼钩不上，一丝风细。月地云摇，苔阶潮转，欲垂还起。怪骄猧睡醒，雏鬟行到，都惊道，花枝碎。隔著楼头廊底。几曾隔、粉香脂腻。只是陈王，通辞难托，湘云湘水。便有时开，见伊窣地，画裙斜曳。总生怜、俊眼将流，流不出、相思字。
得延庚侍御书期余入都作诗谢之
作者：郭麟
朝代：清

金阙觚棱梦已非，不才甘与世相违。上书年少先华发，射虎将军今短衣。永忆江湖堪送老，惊心故旧亦全稀。剧怜青琐登朝籍，肯念沧洲有钓矶。山公启事岂其时，作答休嫌叔夜迟。尚有功名身后事，不争好恶世间儿。作歌漫拟《丁都护》，属和应无高渐离。河复诗成兵马洗，采风或用击辕词。
得延庚侍御书期余入都作诗谢之·其一
作者：郭麟
朝代：清

金阙觚棱梦已非，不才甘与世相违。上书年少先华发，射虎将军今短衣。永忆江湖堪送老，惊心故旧亦全稀。剧怜青琐登朝籍，肯念沧洲有钓矶。
得延庚侍御书期余入都作诗谢之·其二
作者：郭麟
朝代：清

山公启事岂其时，作答休嫌叔夜迟。尚有功名身后事，不争好恶世间儿。作歌漫拟《丁都护》，属和应无高渐离。河复诗成兵马洗，采风或用击辕词。
忆少年·寄徐江庵
作者：郭麟
朝代：清
体裁：词

黄花开了，兔花寒峭，霜华满地。酒徒已星散，况酒边罗髻。燕去鸿归人病矣。也无人会此时意。芦花遍烟水，作雪花飞起。
忆旧游·严濑道中偕寿生同坐船头，倚声歌此，几欲令四山皆响也
作者：郭麟
朝代：清
体裁：词

正风开帆叶，云拥山根，又溯奔泷。合沓群峰出，似千屯冀马，高步临江。江水弯环碧玉，流影去淙淙。算如此江山，旧曾相识，者个吴艭。船窗。喜同眺，问畸士东京，遗老南邦。突兀高台外，剩红衣一树，枫卧空腔。晞发披裘都往，斜日下渔矼。但极目寒烟，沧波白鸟飞一双。
忆旧游·沧屿园故址
作者：郭麟
朝代：清
体裁：词

见芦芽抽碧，菜甲搀青，柳线搓黄。路转荒城角，剩弯环漫水，围住陂塘。著意瀜瀜冶冶，分绿上鱼矼。想荡桨船归，湔裙人去，留下波光。中央。俨孤屿，是平远江山，鸥鹭家乡。小立斜阳里，指断霞明处，昔日红墙。尘世几堪俛仰，随地有沧桑。待菡萏花时，还招野客乘晚凉。
忆旧游·辛酉秋重过得月楼，美人已远，流水无际，即事凄眷，殊不胜怀。属湘湄作山塘感旧图，因题此解
作者：郭麟
朝代：清
体裁：词

又秋舲叠鼓，珠箔飘灯，隔水楼高。试认双栖处，看文纱六扇，旧绿都销。隔窗玉钩闲挂，帘影黑周遭。叹水远山重，春归不信，直恁迢迢。无憀。此重省，记子夜休歌，午枕回潮。欲话吹箫事，问二分明月，何处今宵。只有应门杨柳，还学沈郎腰。剩当日船娘，斜阳唤渡斟酌桥。
忆旧游·过扬州未得寻樗园怅然作此
作者：郭麟
朝代：清
体裁：词

又烟花三月，浩荡扁舟，来问隋宫。不待竹帘捲，向管弦声里，别去匆匆。记得旧巢痕在，禅榻占春风。有竹影便娟，茗花妍媚，桂树丰茸。于中多好事，曾歌邀子夜，曲懊吴侬。酒人兼狭客，爱翻香令小，减字声重。一点绿毛么凤，容易傍梧桐。问今度桃花，何如昔日人面红。
忆旧游·酒帘
作者：郭麟
朝代：清
体裁：词

记丝杨渐暗，文杏初明，一见关心。似与东风约，看斜斜飐飐，先得春情。随意水村山郭，倦旅为伊停。正解佩人来，提壶鸟唤，好个旗亭。阻风原不恨，恨俊侣高阳，多半漂零。还向垆头去，认低窗高柳，是处曾经。只是风前半幅，不似旧时青。试闲立平桥，前溪烟雨深未深。
忆旧游·题彭甘亭淮阴鸿爪图
作者：郭麟
朝代：清
体裁：词

记相逢市上，偶语桥边，共识狂奴。斗大山城里，看无双国士，多在穷途。高台钓丝飘处，淮水正舒舒。问照影征鸿，而今可认，旧日头颅。愁馀。此重聚，又白下秋深，木末亭孤。回首当年事，话王孙老矣，乞食游吴。羞他少年问讯，长剑佩能无。更有个官人，蛮云蜑雨啼鹧鸪。
忆旧游·题浣芗与鸥为客图用梦窗体
作者：郭麟
朝代：清
体裁：词

此生何所似，似凫雁、哑哑水为家。江湖梦偏稳，青山断处，一片圆沙。著个风标公子，海客肯来耶。问如此陂塘，定应相识，莫又天涯。芙蓉好湖水，尽鸟榜洄沿，白袷欹斜。欲逐鹓鸿去，有云罗万里，界住明霞。松陵旧盟寒未，双鬓已鬖髿。且与醉西湖，水仙庙外开蓼花。
忆秦娥·秋海棠
作者：郭麟
朝代：清
体裁：词

秋如水。露凉风细添憔悴。添憔悴。何曾得似，那时浓睡。一番薄病扶初起。为伊立向空阶里。空阶里。乱蛩残月，冷清清地。
忆萝月
作者：郭麟
朝代：清
体裁：词

雨斜风细。沈坐春寒里。一树小梅花谢矣。又是落灯天气。闲中独自支颐。暗中苦自寻思。蓦地有人看见，低头兜上鞋儿。
念奴娇
作者：郭麟
朝代：清
体裁：词

昼长人悄，正深深、一桁枣花齐揭。甲煎沈香手自熨，心字欲烧先结。十里春风，一声杜宇，三月杨枝雪。酒边人远，酒边事向谁说。谁念作客天涯，寒毡茸帽，又落花时节。金尽床头酒价少，却恨暮寒犹力。燕子飞来，斜阳何限，江上山重叠。蜡花情重，夜来递泪如昔。
惜分钗
作者：郭麟
朝代：清
体裁：词

芙蓉衩。青骢马。明蝉秀鬋人如画。傍香奁。顿书签。楼上新眉，楼外新蟾。纤。纤。彩鸾跨。兰香嫁。重来人到重楼下。泪痕添。粉痕渐。满院杨花，一桁疏帘。恹。恹。
惜分钗·有见
作者：郭麟
朝代：清
体裁：词

双枝桨。分流响。一江春水如天上。最风流。最娇柔。贪看鸳鸯，忘了回头。羞。羞。花惆怅。人模样。个侬未必全无恙。说前游。莫閒愁。山外青山，楼外高楼。休。休。
惜红衣·紫荷花草
作者：郭麟
朝代：清
体裁：词

菜甲黄搀，麦畦翠剡，半塍初绣。紫艳红夭，平铺地衣厚。芳名最好，算合衬、蹋青鞋瘦。知否。陌上泥香，乍清明时候。风前雨后。一簇衣香，何人此携酒。春痕砑妥，想定坐来久。记取往时沈醉，守到夕阳红皱。看牧童归晚，丫角一双簪又。
意难忘
作者：郭麟
朝代：清
体裁：词

筝语琴言，约羊灯照影。凤纸传笺。天穿逢令节，月满记芳年。人定后，梦来前。难道玉如烟。正峭寒，春风催晓，红泪涓涓。轻绡制就中单。认蜂黄蝶粉，花落先黏。鹃啼留恨血，獭髓助香瘢。金箧锁，钿筐缄。珍重一春残。肯并他，绿罗裙带，水上同湔。
扬州慢·寄康山诸友
作者：郭麟
朝代：清
体裁：词

水木清华，亭台窈窕，此中况著吟朋。有杂花如锦，有酒又如渑。正吹雪、鲥鱼上后，药阑红处，翠袖同凭。属嬉春新句，醉中写上吴绫。江湖载酒，料状元、此乐何曾。也十面琵琶，百番腰鼓，换了滂膺。说与史方张顾，想登临、忆我还能。梦飞帆来也，隔江山色棱棱。
探春·次韵曹种水见赠即题其拟古诸集
作者：郭麟
朝代：清
体裁：词

飞雪群山，剪江十幅，天涯寒羽先倦。万贯缠轻，二分月冷，笑杀文章锦片。除是同心侣，解说与、多愁多感。弹来促柱危弦，是谁呼起筝雁。子建华年晼晚。算甲子雌雄，真合愁伴。乌箬低篷，蜡釭刻烛，短棹何时同返。闲拟江淹体，更试看、柔豪频染。到及春前，寒梅无数开乱。
探春慢·渌卿自山左来杭合并西湖，未及十日，即为东阿之行。酒边索赠，书以为别
作者：郭麟
朝代：清
体裁：词

慢水摇堤，飞花扑帽，相逢又是春半。俊侣疏时，钿车归后，小结嬉春闲伴。谁记重来客，算只有、垂杨青眼。问伊昔日风流，鬓丝何事零乱。却笑一年一度，浑不似定巢，王谢双燕。寒食光阴，天涯情味，消得几回相见。还共西湖约，怕尚有、轻风吹转。莫滞游踪，高楼人正凝盼。
探春慢·陈子玉邓尉寻春诗意
作者：郭麟
朝代：清
体裁：词

乌榜冲烟，鱼鳞动境，俊游肯待春晚。雨水才交，雪花初霁，人在虎山桥畔。吟到荒寒处，却早有、翠禽啼遍。笑他歌舫匆匆，只向山塘塘半。记共阿连徐孺，载画榼瘿瓢，三宿犹恋。风帽欹檐，冰苔印屐，似尔少年清婉。回首昔年梦，已两鬓、吴霜轻点。倘觅留题，石楼应有诗版。
探春慢·题汪芝亭桃花潭水图
作者：郭麟
朝代：清
体裁：词

浪暖鱼鳞，霞蒸鸭脚，川原远近红遍。白舫犹闲，青山如笑，已有酒旗风飐。遥认前村路，问潭水、近来深浅。寻芳想未归来，文窗一半斜掩。难忘人生知己，听岸上蹋歌，密意先感。采石矶头，沈香亭畔，何似水村山店。商略从君住，算我亦、宫袍游倦。新酿成时，高歌烂醉谁管。
摸鱼儿·寄渌卿
作者：郭麟
朝代：清
体裁：词

听乌乌、城头画角，马头风色催暮。重来人已飘零惯，衫上泪痕难数。来又去。恰子野兜娘，都在吴城住。酒边传语。道有个吴侬，夜阑沈醉，罗帕唤题句。青楼梦，三生杜牧还作。而今丝鬓千缕。雏莺乳燕曾相识，想在绿阴深处。风吹雨。问秋色鹊华，可似江南否。羁怀最苦。但却扇风情，题襟心事，都付倦飞羽。
摸鱼儿·渌卿自都门归，复游山左，作此赠行，并寄黄小松司马、陈曼生上舍
作者：郭麟
朝代：清
体裁：词

有征鸿、南来北去，道逢旅雁相语。差池短翼三千里，为是栖栖何苦。尝险阻。又破帽残衫，重踏西陵路。摇云散雨。总难忘当时，西园宾客，梧竹对衡宇。人生事，销魂最是羁旅。今人管鲍如土。一钱不直张三影，怨曲旗亭空度。休见妒。道老矣、蛾眉金线无心作。事何知许。且问讯陈三，寄声黄九，慷慨为君舞。
摸鱼儿·茨菇
作者：郭麟
朝代：清
体裁：词

买陂塘、两边添种，高荷大芋相似。生成叶叶双岐样，合傍溪流燕尾。江上水。记送别西湾，话到年时事。故人归未。正软柄欹风，低枝闹雨，一碧乱无次。江乡好，随意莼丝菰米。食单多在水际。鸡头菱角堆盘后，草草田园风味。浑不记。合付与厨娘，略下些盐豉。旗亭小市。共山栗燔馀，村醪熟后，闲买夜来醉。
摸鱼儿·荡湖船
作者：郭麟
朝代：清
体裁：词

一篷儿花天酒地，消磨风月如许。吴娃生长吴船上，只共鸳鸯为侣，船六柱。从不识、愁风愁水天涯路。轻桡容与。问两寺东西，半塘前后，商略泊何处。江南好，不在中流箫鼓。牵人好梦无数。十年水驿风灯夜，负了画船听雨。临别语。怕纸醉金迷，忘却秋娘渡。重来记取。有淡淡窗纱，疏疏帘影，隐隐数声橹。
摸鱼儿·送渌卿入都
作者：郭麟
朝代：清
体裁：词

甚匆匆、骊歌催发，江天云物凄紧。西湖鸦舅初黄候，做出别离风景。江上艇。早载著、晓风残月和愁等。哀鸿成阵。向越角吴根，燕南赵北，相对一绳整。长安道，十丈红尘埋轸。五侯八贵朝请。书生马狗衣鹑结，料尔为郎无分。堪一哂。道我已无家，随处飘零肯。酒徒归尽。问垆畔燕姬，车前驺卒，何处醉眠稳。
摸鱼子·樗园客感
作者：郭麟
朝代：清
体裁：词

任愔愔、竹阴满院，苔痕长自疑雨。回廊小径无人到，坐过一番阑暑。秋又暮。便早有、寒螀四壁催机杼。羁怀何苦。付破研深杯，微吟浅醉，玄发变衰素。江湖约，负了铜驼俊侣。芜城枉说能赋。文章信美功名薄，已误昔年小杜。休再误。问买取、扁舟一棹归何处。沧洲红树。认小小柴门，门前秋水，几个旧沤鹭。
摸鱼子·汪蛟门先生少壮三好图藏秦敦夫太史家，太史属题
作者：郭麟
朝代：清
体裁：词

是何人、持杯踞坐，图书粉黛丛里。舍人才地鸿胪笔，大有六朝风味。聊快意。看当日、群公一一争题字。萧郎差拟。怕百尺梧桐，而今愁换，绕屋白杨矣。平生好，何止区区三事。可怜少壮能几。酒阑歌罢蛾眉散，老共蠹鱼生死。秦学士。想山抹微云，此曲人能记。二分月底。且屏当签厨，安排铛杓，容我坐中醉。
摸鱼子·题李武曾徵君艺兰图用竹垞集中灌园图韵
作者：郭麟
朝代：清
体裁：词

问先生、灌园老矣，尚馀几棱青亩。平生述作骚苗裔，小寄外孙齑臼。归隐后。浑不记、上林花木春明柳。遂初赋就。想堂北春浓，陔南人健，一笑且开口。堂前树，秋锦胜如锦昼。西风几度搔首。天涯芳草行吟遍，筌蕙化茅都有。交耐久。算只有南邻，朱老长携手。别无恙否。约杂佩纫秋，寒泉荐菊，来访橘中叟。
文昌庙联
作者：郭麟
朝代：清
体裁：联

帝以会昌，神以建福；下有风雅，上有日星。
新晴即事
作者：郭麟
朝代：清

游罢回船泊钓矶，濛濛晴雪扑人衣。春阴亦未全无用，留住杨花一日飞。
新雁过妆楼·汉宫雁足镫
作者：郭麟
朝代：清
体裁：词

别苑离宫。传遗制、分明烛影摇红。一行低照，三十六处秋风。料得调筝孤影里，伴他促柱月明中。最惺忪。暮传蛮蜡，昏缀钗虫。谁怜长门永夜，正恁时灯暗，听遍征鸿。寒鸦虽冷，犹带晓日曈昽。羁臣帛书难寄，但怅望、甘泉遥举烽。朝来看，有成堆红泪，先满金铜。
昭君怨·梦
作者：郭麟
朝代：清
体裁：词

虽是无凭无据。还胜不情不绪。万一得相寻。且兜衾。寻到年时庭院。又被何人惊断。鼠触小屏风。也欺侬。
晓发
作者：郭麟
朝代：清

柔橹苍茫外，高城杳霭间。霞明浦口树，人语梦中山。唤起翻思坐，催归未却还。扁舟载黄叶，萧瑟下江关。
暗香·宋西樵为其妹作梅花于扇，湘湄徵君属赋之
作者：郭麟
朝代：清
体裁：词

万花开落。怪东风最早，吹醒寒玉。只有广平，一赋千秋擅幽独。怜取山矾是弟，想雷岸、书回应索。便说是、便面春多，香冷不盈握。茅屋。翠袖薄。正日暮天寒，绝代空谷。怨蛾自绿。愁点当时额黄角。高卧袁郎记否，曾小小、珍禽同宿。算合唤、杨妹子，为题满幅。
暗香·水仙花
作者：郭麟
朝代：清
体裁：词

娟娟楚楚。正春人小极，芳心初吐。棐几纸窗，不受人间好风露。除是梅兄矾弟，还配得、汜人汉女。又那得、如此清寒，明媚又如许。庭宇。最深处。有十二画屏，曲曲低护。旧时记取。到此花开送人去。花信今年太晚，风又雨、轻寒重作。过了落灯节候，有人怨不。
暗香·魂
作者：郭麟
朝代：清
体裁：词

玉妃唤月。怕等閒忘却，前生瑶阙。鹤背夜寒，此际千山万山雪。谁觅胡香四两，空留得、香桃如骨。试问与、旧日孤山，疏影一时活。呜咽。古诀绝。便碎剪纸花，记得时节。故乡一发。江水茫茫恁飞越。判使巫咸不下，央素女、低徊潜说。但只恐、相见也，黯然又别。
更漏子
作者：郭麟
朝代：清
体裁：词

杜兰香嬴弄玉。一例仙家眷属。锦瑟短，玉箫长。何曾作髻忙。月纤纤，花醋醋。时节近来重五。沈醉后，错相呼。画帘闻鹧鸪。
月华清
作者：郭麟
朝代：清
体裁：词

根失仓琅，关飞牡钥，汉宫遗事谁省。幸舍椒涂，犹剩辱金如饼。看团团、环转无端，见涏涏、燕飞留影。试问。是落带连钱，此焉二等。想得温柔乡近。映月满方诸，日窥员蜃。流落千年，但有土花苔晕。笑从渠、祸水痕侵，应不比、铜山泪渗。此恨。只凄然通德，背灯还认。
月华清·咏丁香花
作者：郭麟
朝代：清
体裁：词

碎剪鲛绡，轻含鸡舌，繁英枝缀如霰。百结芳心，惯向春风淩乱。算江南、花信更番，谁似此、香生色浅。幽怨。共芭蕉卷处，一齐斜飐。可惜雨香云澹。少月影半窗，照伊清婉。丁字帘前，有个丁娘凄断。想春衫、绣上重重，怕宽了、旧时腰襻。帘卷。又惺忪碎影，小庭筛满。
月华清·灵芬馆前晚桂一株，已蕊未华，夕露晨飙倾伫良久，念将远游，恐不能待，词以催之
作者：郭麟
朝代：清
体裁：词

帘卷凉天，叶明月地，当时试花曾赋。偃蹇淹留，略与小山为主。数年来、几度中秋，已半付、天涯羁旅。容与。待寒金粟缀，嫩黄蜂注。为底银屏深悄，费似水尖风，似珠凉露。寂寞姮娥，愁损叶儿眉妩。想夜来、碧海青天，定见我、旧丛延伫。知否。便能簪鬓发，镜霜如许。
月华清·蜀王衍停空镜
作者：郭麟
朝代：清
体裁：词

秋老蟾蜍，春回鸾鹊，故宫铅水犹冷。蜀道青天，铸出一丸孤影。想当日、媚脸传红，定照见、醉妆初醒。谁省。向丽情集里，芳名细认。记否良工质莹。正绣幌低悬，绮窗幽靓。尖裹罗巾，有个如花人并。算尽随、金碗飘零，问可似、玉奴长恨。堪哂。怕后来花蕊，宫词难咏。
月华清·题兰村仓山话月图
作者：郭麟
朝代：清
体裁：词

水阁灯残，地楼铃语，一丸凉月初满。几个秋人，坐得六朝山澹。只消他、随分琴尊，且话取、露浓风软。三叹。记昔年裙屐，风流云散。尚有彭宣老去，指是处亭台，那时弦管。重谱霓裳，也恐羽移宫换。料素娥、不解窥人，定未识、少年清婉。归晚。怕故山猿鹤，恁啼幽怨。
望湘人·用谷人先生韵
作者：郭麟
朝代：清
体裁：词

渐萧萧瑟瑟，冷冷清清，客怀如许凄恋。衰柳翻鸦，枯荷闹雨，子夜怨歌先变。镜里霜寒，灯前人瘦，眉边山远。尽哀弦、一曲思归，飞起十三筝雁。数尽更更点点。把孤衾断梦，一宵寻遍。只文鸳绣枕，记得旧时曾荐。酒痕浓淡，泪痕重叠，湿了小蛮针线。问何日、纤手亲携，笑劝芳尊须满。
柳梢青
作者：郭麟
朝代：清
体裁：词

窗户谁敲。分明花外，竹影微摇。卯酒醒初，丁帘下了，闲到无憀。别离魂梦偏劳。似八月、朝潮暮潮。守到黄昏，上来红烛，又是今宵。
柳梢青
作者：郭麟
朝代：清
体裁：词

被冷香温。自携银烛，掩上重门。隔院啼鸦，上帘斜月，又是黄昏。罗襟别泪犹存。有一半、香痕酒痕。心字丛残，酒人零落，直得销魂。
柳梢青·子贞招游湖上题酒家壁
作者：郭麟
朝代：清
体裁：词

如画春城。乍寒暂暖，似雨还晴。梅萼将飞，桃枝欲放，柳色才青。良时令序难并。算者度、韶华有情。昨夜初三，今朝寒食，来日清明。
柳梢青·惜花图为默斋作
作者：郭麟
朝代：清
体裁：词

断送春光。花开花落，老却潘郎。白白朱朱，纷纷点点，惜惜怅怅。青苔生遍长廊。是埋玉、深深土香。燕子归时，画帘垂处，一段斜阳。
柳梢青·河东君小像
作者：郭麟
朝代：清
体裁：词

施粉施朱。幅巾阔袖，雅合称儒。白足逃禅，黄絁入道，老却尚书。百年弹指须臾。更省识、春风画图。红豆花残，红羊劫小，恨满蘼芜。
柳梢青·赠琵琶伎
作者：郭麟
朝代：清
体裁：词

直得魂销。髻簪寒玉，袖卷轻绡。半面犹遮，四弦入破，凉月初高。天涯沦落相遭。酒醒处、天风海涛。翠被秋深，乌篷露冷，一样今宵。
柳梢青·题斜倚薰笼坐到明仕女
作者：郭麟
朝代：清
体裁：词

皴玉谁温。熏笼倚遍，难熨啼痕。蜡凤犹明，檐鸦未起，还算黄昏。有人曾隔中门。只许见、朝来面匀。帘柙垂时，剪刀放了，各自销魂。
柳色黄
作者：郭麟
朝代：清
体裁：词

六扇窗纱，斜掩微寒，梅雨初过。香篝润逼红绡，笑覆画衣文裤。良宵正永，那信一盏春醪，遥山渐澹眉痕妥。若是不相怜，肯佯佯偷卧。真个。入怀明月，碧海青天，半霄轻堕。花影参差，可恨乌龙闲锁。自来小胆，况经此度怔忪，胜常道罢回身可。道是不相怜，又遥遥同坐。
柳色黄·于越中买新鹅一双戏为咏之
作者：郭麟
朝代：清
体裁：词

昙�村边，春水方生，短棹初逼。书生家具无多，随意一笼携得。沧波乱眼，送人千里归来，门前新柳娇黄极。还怕恼比邻，浴那家池侧。无力。鸥群闲趁，晒翅鱼梁，伴他鸂鶒。老矣慵书，不羡东堂行䏑。小楼临水，难忘双髻楼头，排成玉管参差立。彷佛凭阑干，见袖罗颜色。
柳色黄·西湖秋柳用谷人先生秋柳词韵
作者：郭麟
朝代：清
体裁：词

西子湖头，归路系船，暮色催霁。疏疏漏出斜阳，便做秋来诗意。春人老去，想见油壁车归，销磨裙带同心字。有一阵西风，添一分憔悴。还拟。东风旧院，北苑新图，南朝萧寺。几点昏鸦，小坐苍烟丛里。荷花桂子，分将一镜新愁，照他鬓影清无底。纵有浣纱人，挽纤腰不起。
桂枝香·中秋有感
作者：郭麟
朝代：清
体裁：词

姮娥不嫁。问终古凄凉，可记长夜。未必青天碧海，便无情者。一年十二回圆缺，恁今宵、泪痕盈把。那堪还又，欢阑人散，梦残灯灺。想妆阁、夜香烧罢。看珠斗阑干，檐角低挂。有日云鬟雾鬓，照伊清话。人间小别何须恨，恨沈沈、青枫根下。步虚声断，霓裳曲破，此生休也。
桂枝香·屠坟秋鸟
作者：郭麟
朝代：清
体裁：词

荒林落照。认宰树苍茫，一群惊噪。纤缴鸣弦，已有弋人寻到。陶村马疃披绵好，算总输、酒边风调。蜀姜鸣釜，吴盐点雪，㰂瓶开了。问何事，轻离海峤。有渌衣同戏，红椒堪饱。万里头颅，来博尊前人笑。云罗满地西风早，想江湖、羁雌多少。料应梦断，蛮天一角，暮烟孤岛。
桂枝香·蕉扇
作者：郭麟
朝代：清
体裁：词

谁裁花骨。怕新裂齐纨，无此圆洁。想见黄昏雨足，绿天云割。怜他不入人怀袖，却生成、也无员阙。紫蕉衫底，白荷花下，晚风香辣。话昔日、山塘土物。同苮席湘筠，一样清绝。七宝修成，不是旧时明月。旧时旧事何人记，有冷萤、空阶明灭。最难忘处，罗帷双笑，一灯初杀。
桂枝香·黄蚬
作者：郭麟
朝代：清
体裁：词

春潮长处。正隔浦声喧，橛头船聚。似罱春泥，不用笭箵渔具。从来论斗平量惯，叩舷呼、粗钱抛与。有时亥日，渔娃白足，筠蓝提取。俊味江乡堪数，比青鲫白虾，羹汤同煮。合口椒辛，薄醉想伊风趣。儿童不识螺名扁，笑且食、蛤蜊知许。汤温甲卸，配他早韭，剪来新雨。
梅花引·虎山寻梦图为陈竹士作
作者：郭麟
朝代：清
体裁：词

岫如螺。水如罗。曾共惊鸿照影过。步淩波。步淩波。只问梅花，别来相见么。此中或有魂来去。茫茫不辨梨云路。落花多。落花多。一路荒山，月明寒奈何。
梦横塘·粮艘浣衣女郎婉悴可念感而赋之
作者：郭麟
朝代：清
体裁：词

文鱼衔尾，綵鹢排头，移来一痕波软。小小窗棂，正雨过、筠帘齐捲。越纻裁前，吴绵坼后，停针人倦。趁洗头盆好，蘸碧挼蓝，犹怜取、馀香染。知伊住近横塘，有机中素织，石上纱浣。髻绾抛家，便一任、絮萍漂转。算直北、风埃扑鬓，只恐罗衣暗中换。弄暝天光，舵楼晚饭，想心情都懒。
梦芙蓉·兰村寓大佛寺僧楼，同人毕集，湘湄为作湖上云萍图，纪以此词
作者：郭麟
朝代：清
体裁：词

北风江上冷。正湖天黯黮，客怀凄紧。冻云几叶，流出片帆影。故人期尚准。枫林休负霜信。佛屋萧然，有两三倦侣，吟到夜灯晕。同调相逢一哂。中酒悲秋，已是三生病。画中眉妩，不似旧时靓。雁飞浑未定。夕阳恋寒阵。如此江山，又匆匆别去，十日醉应肯。
梦芙蓉·题延啸厓姬人小照
作者：郭麟
朝代：清
体裁：词

秋江江上树。向芳塘移种，最深深处。并蒂连枝，双影照秋水。石家浑漫与。仙城元有人主。六曲阑干，是屧廊香径，非是浣纱路。谁滴湘江清露。杀粉调铅，写出名花谱。红桥流水，初过夜来雨。画屏深几许。想应帘幕无数。珍重轻绡，有小唇秀靥，当面看题句。
水调歌头·曼生属题其大父鲁斋先生钓鳌图
作者：郭麟
朝代：清
体裁：词

陈登湖海士，李白地行仙。置身只合蓬岛，九点渺齐烟。截得孤生之竹，缀以一丸明月，引手六鳌连。最好不贪宝，闲任老龙眠。螭坳立，熊轼画，赋归田。骑鲸一笑，天上披发去翩然。今日系舟山下，尚有读书孙子，小割试烹鲜。待尔政成后，同放五湖船。
水调歌头·望湖楼
作者：郭麟
朝代：清
体裁：词

其上天如水，其下水如天。天容水色渌净，楼阁镜中悬。面面玲珑窗户，更著疏疏帘子，湖影澹于烟。白雨忽吹散，凉到白鸥边。酌寒泉，荐秋菊，问坡仙。问君何事，一去七百有馀年。又问琼楼玉宇，能否羽衣吹笛，乘醉赋长篇。一笑我狂矣，且放总宜船。
水龙吟·人日寄故园诸子
作者：郭麟
朝代：清
体裁：词

草堂人日梅花，可怜又向天涯度。华前思发，雁边书远，道衡空赋。风飐灯初，雪消寒未，春愁如许。算一般客里，阻风中酒，还不及，西湖住。料得故人传欲。欲题诗、故乡何处。也应难忘，盟鸥池馆，黏鸡窗户。子夜歌休，辛槃春老，丁年人去。但柳条弄色，年年仍作，旧时眉妩。
水龙吟·厌胜镜，径二寸有奇，背列秘戏者四女装，绝似武梁祠像，六朝物也
作者：郭麟
朝代：清
体裁：词

分明一片新荷，团圞照见鸳鸯睡。秦时明月，汉宫春色，唐家遗事。影里鸾孤，盘时龙寡，物犹如此。笑何妨注就，虫虫燕燕，添四角，中央字。长定循环纤指。晕红潮、背人偷视。宿妆慵整，长眉未画，恹恹情思。三阁绮罗，六朝金粉，而今何似。看土花浅碧，斓斑多分，是铜仙泪。
水龙吟·吴歌
作者：郭麟
朝代：清
体裁：词

摩诃池上歌残，一声何处悠扬起。将连忽断，似无还有，月明风细。月子弯弯，花开缓缓，一般情思。算篴家不是，渔家不是，问莫是，刘三妹。子夜四时堪拟。变新声、我侬欢喜。扁舟夜泊，人家两岸，听风听水。白葛单衣，蒲葵小扇，新凉天气。又前溪柔舻，呕哑说是，钓船归矣。
水龙吟·咏霞用张蜕岩赋倩云词韵
作者：郭麟
朝代：清
体裁：词

生来不学行云，依稀似散依然聚。分明瞥见，赤城初起，又还飞去。野鹜孤时，澄江静处，天寒日暮。望高城不见，丹楼渐隐，又何况，彩鸾驻。说与仙人子道，要留他、罡风相护。不知天上，者般颜色，曾经几度。秀便思餐，散还成绮，非花非雾。怕朝来一缕，出门难觅，作廉纤雨。
水龙吟·江右旅馆喜雨
作者：郭麟
朝代：清
体裁：词

疏疏几阵凉飔，飒然便送敲窗雨。树梢流响，草头颤影，霎时无暑。一片浓阴，多应来自，西山南浦。料天公也厌，炎官火伞，怕困损，人羁旅。惜少高荷大芋。展桃笙、醉眠听取。红绡初溶，碧簪斜坠，枕痕留午。小扇轻衫，知他此际，倚阑何处。向画屏十幅，潇湘天远，梦寻伊去。
水龙吟·湖心亭夜泛，追忆旧游，俯仰身世，渺渺兮余怀也
作者：郭麟
朝代：清
体裁：词

月痕都化凉烟，双堤沈在凉烟里。藕华露湿，菰根风战，瓜皮船舣。一寸秋心，三分是月，七分是水。看湖心点点，山山不断，浑只露，依微髻。忽忆去年此日，伴故人、叩舷同醉。笑横长笛，倚歌小海，有鱼龙气。游倦成悲，离多易老，居然千里。但回船夜半，圆沙拍拍，唤眠鸥起。
水龙吟·苍龙啸月琴
作者：郭麟
朝代：清
体裁：词

刺船海上归来，枯桐蜕骨寒云里。大鱼出听，瘦蛟潜舞，谁吟波底。万窍皆喑，一丸初上，四山如洗。有老渔夜半，抛来铁网，珊瑚树，收齐起。欲把冰丝偷写，怕沧江、百灵腾沸。苏门人杳，广陵散绝，世无此耳。黯黯龙文，愔愔楚籁，匣尘满矣。但好天良夜，魂清骨冷，抱金徽睡。
水龙吟·蘋花
作者：郭麟
朝代：清
体裁：词

菱歌唱断前溪，青山影里秋江老。晚风乍起，凉烟不散，数花开早。去鸟明边，闲鸥眠处，采香人少。便翠禽一点，愁他难立，除非是，蜻蜓小。有客溪头垂钓。又句留、一年过了。杨花身世，芦花伴侣，嫩寒清晓。随意停舟，偶然照眼，添枝红蓼。向水仙祠下，登蘋搴藻，共寒泉芼。
水龙吟·语儿道中，万绿如水，澹日微阴，时漏疏雨，扁舟摇兀其间，为赋此调
作者：郭麟
朝代：清
体裁：词

是晴还是微阴，濛濛好个江南路。桑阴两岸，竹梯横阁，最深深处。去鸟孤明，连山积翠，夕阳界住。正扁舟有客，微吟浅醉，谱肠断，方回句。又是一年羁旅。一年春、又随人去。换他几点，沤边鹭外，疏疏残雨。圆镜冰寒，生绡红润，也应悽楚。待归时细问，香销梦断，定思量否。
水龙吟·题曼生石门听瀑图
作者：郭麟
朝代：清
体裁：词

青天何处龙吟，濛濛吹出漫空雪。松涛万壑，冰丝千缕，琴心三叠。洞口云荒，山中鹤老，何来此客。想谢公去后，石门深锁，留好景，与谁说。海上归来时节。尽雍容、闲寻风月。箫笳声断，筝琶耳洗，一时清绝。木叶群飞，四山皆响，苍然寒色。认跳珠溅玉，银河垂处，有仙人谪。
水龙吟·题陶凫乡客舫填词图
作者：郭麟
朝代：清
体裁：词

欹斜几扇乌篷，消磨词客江湖老。阿谁画出，微茫烟树，翩翩沙鸟。苕霅往来，当时相见，中仙风调。尽船头独酌，船舷独叩，除鸥鹭，无人晓。欲放扁舟何处，路弯环、牵丝风袅。东禅寺畔，相思树底，小红犹小。我若相逢，阻风中酒，年年都好。笑匆匆、回首烟波，已过却、松陵道。
江城梅花引
作者：郭麟
朝代：清
体裁：词

一重方空一重纱。采莲花。采菱花。爱住吴船，生小号吴娃。墙内红楼楼外水，有明月，照鸳鸯，宿那家。那家。那家。在天涯。雨又斜。云又遮。听也听也，听不到、一曲琵琶。渐渐西风，秋柳不藏鸦。欲倩西风吹梦去，还只恐，梦魂中，太远些。
江西道中屡见水碓欲作诗未果顷读东坡博罗香积寺诗序有可筑碓磨之语用其韵补作
作者：郭麟
朝代：清

山回水复逢一乡，疏星煜煜镫射芒。萧条知是百家聚，滩潬疑渡十里黄。溪尾隆隆自春谷，山腰棱棱方插秧。一堤聊障急流折，百步乃倒回澜狂。群猿联饮股脚结，老鹤俯啄意思凉。辘轳宛转响金井，竹箭压叠成宜防。青裙朝汲愁抱瓮，白发夜守还然糠。此中大半饱雀鼠，或亦时作虫鱼香。我来正届麦秋候，到处乞食兼乞浆。端能食新意已足，不怕二鬼来膏肓。我家江南真水乡，遥村远树如针芒。每看孤帆入浦黑，晴见落照依山黄。平畦方罫在屋角，曲港一色连青秧。平林小聚结砻舍，隆隆雷转鏖风狂。携归杵臼劳妇子，冬日破袄如秋凉。岂知此间借天力，回斡迅流成曲防。风轮孰使自旋转，河伯能与扬秕糠。长腰已作雪霜色，入鼻便觉饼饵香。水于人世利最博，不惟灌溉兼酒浆。此巧又出常智外，人病元气真膏肓。
江西道中屡见水碓欲作诗未果顷读东坡博罗香积寺诗序有可筑碓磨之语用其韵补作·其二
作者：郭麟
朝代：清

我家江南真水乡，遥村远树如针芒。每看孤帆入浦黑，晴见落照依山黄。平畦方罫在屋角，曲港一色连青秧。平林小聚结砻舍，隆隆雷转鏖风狂。携归杵臼劳妇子，冬日破袄如秋凉。岂知此间借天力，回斡迅流成曲防。风轮孰使自旋转，河伯能与扬秕糠。长腰已作雪霜色，入鼻便觉饼饵香。水于人世利最博，不惟灌溉兼酒浆。此巧又出常智外，人病元气真膏肓。
沁园春
作者：郭麟
朝代：清
体裁：词

无分今生，何似当初，相逢漠然。却雏莺乳燕，见伊小日，飞花落絮，送我中年。玉泪珠啼，红愁绿惨，便是无情亦可怜。谁知是，有心头暗恨，记也难全。那回款语灯前。似蜜意深情略为传。道枝名连理，种原无地，禽名共命，修到生天。三素云轻，六铢衣薄，定在寒簧瘦影边。还能否，拨齐烟九点，来照孤眠。
沁园春·二娱为余题蠹蝶卷子，比物象形，裁云缝月，后有作者未能或之先矣。酒酣以往，逸气坌涌，间为变调，以摅郁塞之怀，并示二娱
作者：郭麟
朝代：清
体裁：词

钻纸蝇痴，伏案萤乾，男儿可怜。笑吾其鱼矣，人言善幻，遽然蝶也，或羡成仙。五蠹书成，一生花活，游戏其间然不然。君休问，看此中有鬼，虫亦能天。为君试质前贤。更有个吾家博物传。是蒙庄阔达，未离文字，谢郎轻薄，多为诗篇。磊落景纯，虫鱼诠释，凤子春驹有阙焉。亡应补，仕丛残科斗，零落蜗涎。
沁园春·寄伯生
作者：郭麟
朝代：清
体裁：词

一别三年，不见蒋生，可怜酒徒。记长安市上，狂歌痛饮，卢沟归路，骏马名姝。牧豕公卿，烂羊都尉，笑尔盈盈公府趋。因君问，怕泲南士少，历下亭孤。年来豪气销除。便载酒江湖失故吾。有白头老母，是儿可念，红妆少妇，夫婿言殊。岁岁依人，年年下第，颔底鬑鬑渐有须。都休矣，看抱关吏贱，处士声虚。
沁园春·睡
作者：郭麟
朝代：清
体裁：词

金屋阿娇，雾沫九天，明珠飏风。记越梅如豆，华池先咽，石华成绀，广袖偏工。慢脸轻偎，香痕偶著，欲拭还愁恼个侬。幽欢遂，又何须银液，始镇心松。私书写就匆匆。爱犹带脂香著意封。正琼箫吹彻，印留一缕，玉杯馀润，饮过三钟。巧湿文窗，戏涂粉蝶，易褪樱桃小注红。重帘下，惹檀郎惊认，笑是残绒。
河传
作者：郭麟
朝代：清
体裁：词

春早。将晓。梦魂惊。落月殷勤早莺。绿窗曙光愁欲明。轻轻。枕函钗一声。一段绿云扶未起。香不已。转侧随郎臂。莫投怀。且兜鞋。慵来。断红红上腮。
河传
作者：郭麟
朝代：清
体裁：词

花颤。灯浅。移来屈戍，小屏深掩。屏间鸂鶒一双栖。东西。两头莲叶齐。麝熏未肯闲孤凤。梨云冻。好做同床梦。梦匆匆。帐重重。芙蓉。深红和浅红。
河传
作者：郭麟
朝代：清
体裁：词

香径。人影。蓦来前。桃叶桃根并肩。秋波欲流低髻偏。仙仙。一双人可怜。窣地鹅黄裙色浅。寻不见。小立花枝颤。晚来风。忒匆匆。行踪。落花埋一重。
河传 荼蘼 题碧梧女士画扇六首
作者：郭麟
朝代：清
体裁：词

春晚。人倦。起来迟。额角轻黄退时。二十四番风信吹。丝丝。枕函残梦知。入骨甜香浓似酒。帘卷后。小试折枝手。步池塘。过回廊。匆忙。钩他宫袖长。
河传·题梦华絙云图
作者：郭麟
朝代：清
体裁：词

小字。须记。唤为云。暮暮朝朝见君。送君南浦愁复深。千金。酬他一笑心。阻风中酒年年过。谁伴我。且赋风怀左。谢芳姿。网千丝。他时。蜂雄粉蝶雌。
洞仙歌
作者：郭麟
朝代：清
体裁：词

初三下七，爱共兰姨戏。二八华年满除四。拜针神、修笛谱，步步教随，婉娩甚、也算齐心耦意。扬蛾憎众女，谣诼纷纷，池水干卿定何事。联臂旧时歌，变了欢闻，重来后、赢得大家憔悴。若不是、当年见犹怜，肯绣被分教，伴鸳鸯睡。
洞仙歌 其一 寄素君二首
作者：郭麟
朝代：清
体裁：词

绮窗临水，挂一重帘子。帘外垂杨画船系。道春风正好，催放轻桡，全不管，先把个侬催起。呕哑声未远，转个湾头，眼底居然便千里。不见一重帘，帘外垂杨，又何况、隔帘双髻。算临别、无言忒匆匆，有曲曲溪流，是伊清泪。
洞仙歌 其二 寄素君二首
作者：郭麟
朝代：清
体裁：词

小桃落尽，又春寒侧侧。过了今年小寒食。便莺簧怨雨，蛛网黏花，归去也，春已三分之一。昨宵浅梦里，梦也无凭，梦里人人更无力。软语任凭肩，低髻愁眉，是灯下、旧时颜色。只忘却、归期约何时，犹自说高楼，杏华消息。
洞仙歌·为吴珊珊夫人题扇
作者：郭麟
朝代：清
体裁：词

绣襦甲帐，有当年珍偶。跨虎重来事依旧。向樱桃湖上，写韵轩开，平视惯，也为洛神低首。人间与天上，何限佳人，脩竹萧萧倚寒袖。福慧此应无，萤火诗成，定小试、画罗纤手。问何不、当初画乘鸾，想雾鬓风鬟，见时还又。
洞仙歌·为韬园题女郎三喜小影
作者：郭麟
朝代：清
体裁：词

毗蓝风紧，堕诸天花蕊。三界人天共欢喜。正华年月满，薄命云轻，珠一颗，刚照弄珠楼底。东湖流不尽，香草相思，有个离骚旧苗裔。佳约践难期，一幅生绡，倩留取、画蝉双髻。记桃叶、侬曾渡头逢，要寄与东风，那时衣袂。
洞仙歌·书素秦校书扇
作者：郭麟
朝代：清
体裁：词

当年桃叶，向渡头曾见。问姓分明掌中燕。把旧时衣袂，与说相思，东风里，可记泪痕曾染。厌厌三爵后，素女琴心，忽发狂言有谁管。教写折枝梅，翠羽啾啁，定窥见、玉人清怨。肯等到、阑干月明时，便几个黄昏，也都情愿。
洞仙歌·曹种水水南村舍图
作者：郭麟
朝代：清
体裁：词

溪云罨画，住人家三两。时见当门晒渔网。听渔歌唱罢，有读书声，临水处，面面轩窗齐敞。侬家魏塘屋，水竹之间，占取茆堂一分广。支港曲通船，乘兴能来，尽缓打、樵青双桨。奈一笑、相逢各天涯，总让与闲鸥，作烟波长。
洞仙歌·有纪
作者：郭麟
朝代：清
体裁：词

华灯弄影，照华堂如水。罗袜双钩见纤丽。傍中门低处，半曳霓裳，听佩响，又转曲屏风底。星桥元不隔，一寸银河，眼底千金露深意。便算比肩人，香逼春衣，浑未省、众中回避。也忒倚、娇憨阿娘怜，想全不周防，个侬年纪。
洞仙歌·落梅
作者：郭麟
朝代：清
体裁：词

人间无地，著春愁千斛。一夜东风与埋玉。算玲珑锁骨，葬向空山，也胜似、蚤蚤安排金屋。招魂来纸上，断粉零香，犹是眉间旧时绿。莫道不相思，点点啼痕，已渍满、轻绡十幅。待梦到、西泠去寻伊，怕别院楼头，又吹横竹。
洞仙歌·赠女冠四九
作者：郭麟
朝代：清
体裁：词

绿琼辀上，识云英仙眷，六六屏风障三面。正黄花开处，青豆房深，重九会、算了又还重算。妆台试偷觑，寒玉簪烟，十八双鬟直千万。真个肯移家，画舸五湖，占七十二峰一半。奈三度、巫山梦都迷，央充使鱼鳞，寄书蓬苑。
洞仙歌·题张晴崖听香图
作者：郭麟
朝代：清
体裁：词

蟾蜍寒玉，滴露珠清晓。捣麝成尘暗香绕。怪灵犀一点，鼻观先通，人微笑，莫是远山须扫。书生病风手，侧盾横磨，底用微揎袖罗小。要见玉纤纤，报堕金钗，难得露、麻姑长爪。算我若、当筵索新题，便背上神鞭，也都判了。
洞仙歌·题蕊宫花史图，图十有二人
作者：郭麟
朝代：清
体裁：词

碧城深处，有阑干几曲。几叠屏风护群玉。正巫云满峡，霄露承盘，三面海，看浴鸳鸯卅六。一年春好处，风信番番，两两仙人小名录。隔座辨钗光，下九初三，算佳约、闰年须续。试屈指、花朝是几时，怕岁岁月员，时时花落。
洞仙歌·题钱叔美为疏香女子画梅用袁兰村韵
作者：郭麟
朝代：清
体裁：词

东风著力，恰雪痕微逗。略解春情便应瘦。似那回曾见，隔个窗纱，修竹里，翠袖暮寒时候。江南二三月，艳紫妖红，儿女十枝五枝绣。谁得比孤清，一斛珠量，除聘取、海棠消受。儗待到、昏黄月微明，倩玉笛横吹，看珠帘秀。
洞仙歌·题高颖楼孙秀芬额粉庵联吟卷
作者：郭麟
朝代：清
体裁：词

有情天上，住一双珍偶。才胶冰丝玉琴奏。看琉璃匣启，玳瑁帘开，新妆竟，更费侍儿纤手。芙蕖当雾夕，得意何郎，却扇诗篇在人口。并坐擘蛮笺，如镜湘湖，照梦里、笔花开又。怕额上、粉痕未曾乾，早罗袜花阴，一词先就。
浣溪沙
作者：郭麟
朝代：清
体裁：词

两叶眉儿晚黛低。两头月子画楼西。两重心字小蘋衣。永夜双星人独立，半年小别梦单栖。断无人处学含啼。
浣溪沙·兰花
作者：郭麟
朝代：清
体裁：词

髣髴铜瓶见露苗。疏花嫩蕊澹含娇。湘江清泪滴春潮。岂有心心同婉娈，并无叶叶助风标。断肠一集是离骚。
浣溪沙·寄内
作者：郭麟
朝代：清
体裁：词

一别无端半载强。轻船三版整归装。可怜篷背已微霜。月榭锁鱼鳏永夜，风帘蜡凤泪双行。不成还道不思量。
浣溪沙·马湘兰兰竹便面
作者：郭麟
朝代：清
体裁：词

淡墨倾欹落扇头。红兰叶叶竹脩脩。红妆季布尽风流。今日谁怜王伯榖，后来尚有顾眉楼。为伊惆怅写银钩。
浪淘沙
作者：郭麟
朝代：清
体裁：词

归雁已参差。何处疏砧。天涯憔悴旅人心。开到芙蓉无限好，只是秋深。推枕起沈吟。小簟轻衾。枫根可奈薄寒侵。又是一宵檐外雨，到晓沈沈。
浪淘沙 其一 己丑除夕，阅种水削缕词，中有和周晋仙明日新年一阕。辄和其韵，未免见猎之喜也
作者：郭麟
朝代：清
体裁：词

骢马铁连钱。芳草芊眠。载来金雁与钿蝉。筝柱十三钗十二，一棹觥船。旧梦阿谁边。说甚因缘。只今禅榻坐萧然。佛火炉香清到晓，明日新年。
浪淘沙·西陵晚归
作者：郭麟
朝代：清
体裁：词

积雨净溪沙。鱼尾明霞。缺瓜小小趁风撶。几个画船归去也，闲杀蘋花。烟霭半横斜。树杪周遮。酒旗楼角是谁家。一面驼钩都不下，人影凉些。
海棠花研斋联
作者：郭麟
朝代：清
体裁：联

瓦屋只三间，士龙住东，士衡住西；端溪藏片石，真手不坏，真研不损。
清平乐
作者：郭麟
朝代：清
体裁：词

小山窠石。径窄衣香接。穿过长廊无气力。坐定云鬟微侧。重来不走长廊。花间难捉迷藏。蓦地一双蝴蝶，等閒飞上罗裳。
清平乐
作者：郭麟
朝代：清
体裁：词

小桃如绮。命短东风里。薄薄轻寒人半臂。且把帘儿垂地。春人如许年华。春闺几幅窗纱。又是一番寒食，不知多少飞花。
清平乐
作者：郭麟
朝代：清
体裁：词

春阴如雾。又著重帘护。梦到当时郎别处。隐隐数声柔橹。起来满院斜阳。倚阑一倍怅怅。走扑一双蝴蝶，知他直甚心肠。
清平乐
作者：郭麟
朝代：清
体裁：词

水文广簟。傍堕双钗燕。花映枕函红两靥。羞被小鬟看见。何人惊起蘅芜。起来手弄荷珠。得伴片时香梦，翻教人羡青奴。
清平乐
作者：郭麟
朝代：清
体裁：词

河桥杨柳。待我开帆久。三叠歌声将进酒。忘了明朝分手。书窗六幅轻纱。东风一树梨花。只有去年春到，去年人到天涯。
清平乐
作者：郭麟
朝代：清
体裁：词

流莺声巧。春事江南早。心上愁如池上草。不觉不知生了。江南芳草先生。江南行客先行。岁岁年年游子，风风雨雨清明。
清平乐
作者：郭麟
朝代：清
体裁：词

酒醒人起。竹影筛窗纸。薄薄罗衾凉似水。第一天涯滋味。柔魂不隔严城。啼妆见也分明。欲续枕函残梦，奈他一阵鸦声。
清平乐·徐山民吴珊珊夫妇柳阴双桨合册属题
作者：郭麟
朝代：清
体裁：词

鹅儿搓就。小试调酥手。眉叶腰身谁比瘦。春水生来先皱。芳草一路芊眠。江南春尽如天。不信别家楼上，陌头柳色年年。
清平乐·惜花仕女卷
作者：郭麟
朝代：清
体裁：词

猧儿撼起。日影窥帘未。屈指春光今剩几。架上荼蘼开矣。褪来袙复胸前。耳珰一半犹悬。除却横陈时节，者回模样堪怜。
清平乐·春湖吟社扇面为梦华作
作者：郭麟
朝代：清
体裁：词

两湖如镜。双照桃鬟影。花外夕阳红不定。又是画船归近。去年烟雨溟濛。今年花月惺忪。断送一生憔悴，只消便面春风。
清平乐·秦淮后感旧
作者：郭麟
朝代：清
体裁：词

燕儿传语。人在西湖住。苏小坟前芳草路。日日轻寒轻雨。秦淮望断香车。谁知又到天涯。总是东风无定，如何只怨飞花。
清平乐·秦淮感旧
作者：郭麟
朝代：清
体裁：词

露台水榭。天与初凉夜。雾鬓风鬟人去也。面面疏帘都下。去来苦恨匆匆。相思那得相逢。变尽旧时杨柳，秦淮一夜秋风。
清平乐·紫丁香
作者：郭麟
朝代：清
体裁：词

团香蹙绣。一剪春风皱。十索新词浑未就。赢得丁娘消瘦。芭蕉不展微阴。含豪几度沈吟。付与閒愁百结，不成没个同心。
清平乐·红袖添香夜读书图
作者：郭麟
朝代：清
体裁：词

丁丁莲漏。篆缕销香兽。心字渐微虫蜡瘦。催得冬郎诗就。人间良夜迢迢。劝郎书卷须抛。只有一枝红烛，休教负了春宵。
清平乐·绣凤仕女
作者：郭麟
朝代：清
体裁：词

低鬟斜亸。浅砑吴绫妥。唤作针神应也可。一口红霞浓唾。秦楼烟月微茫。当年有个萧郎。到底神仙堪羡，等閒不绣鸳鸯。
清平乐·题张渌卿花阴填词图
作者：郭麟
朝代：清
体裁：词

花阴渐转。衣上春痕浅。圆月一规人半面。好个深深庭院。玉箫金管都宜。偷声减字休迟。知否露寒风峭，红儿小立多时。
清平乐·题金陵女子柳花词卷
作者：郭麟
朝代：清
体裁：词

红丝小研。小试齐纨扇。第一休嫌才地软。人与柳枝同倦。谢家最擅才华。如何只咏杨花。怪底儿家夫婿，年年漂泊天涯。
清波引·杨花银鱼
作者：郭麟
朝代：清
体裁：词

柳吹成絮，浑未见、绿萍碍橹。昨宵凉雨。波心橛头聚。网定千丝否。一寸天然如许。是谁怜锡芳名，算白小、应输汝。回潮枉渚。记当日、孤艇小住。不如归去。莺脰作渔父。菽乳香同煮。篷背炊烟几缕。系缆一带垂杨，最愔愔处。
渔父词·有纪
作者：郭麟
朝代：清
体裁：词

四角红罗窣地垂。银钩不动篆烟微。灯澹澹，月丝丝。笑问郎来是几时。
湘月·题子屏填词图
作者：郭麟
朝代：清
体裁：词

石床棐几。正蕉阴绿暗，雨过如沐。渐入凉秋合料理，旧日哀丝豪竹。鬓影琴边，箫修月底，试与同声读。江郎宫体，谱来总是新曲。忆否小住名园，偷声减字，刻樽前红烛。协律微茫怕误了，多少词流毫秃。滑笏笺长，翻香令小，薄有花间福。何时归去，记歌念取人独。
满庭芳
作者：郭麟
朝代：清
体裁：词

扇月投怀，衣香分袂，个侬道是无愁。采莲归去，佯醉卧箜篌。携取屏山六六，绳河外、残雨初收。良期近，一天风露，无睡待牵牛。句留。能几日，有门前流水，催上兰舟。渐兰舟不见，野水空流。欲寄银钩小字，趁征鸿、飞过楼头。沈吟遍，又愁别后，不上小红楼。
满庭芳
作者：郭麟
朝代：清
体裁：词

风飐窗灯，霜沈街柝，客怀乡思相撩。一眉寒月，浅澹画无憀。隔巷不知何树，到更残、转自萧萧。难忘处，高楼此际，心字正香烧。也应人倦矣，下帷小玉，灭烛轻绡。有云屏几曲，围住春娇。尝记寒宵呼酒，爱看伊、登颊红潮。还能否，只愁酒醒，依旧是寒宵。
满庭芳·题吕卿香蘅馆图
作者：郭麟
朝代：清
体裁：词

萝带飘烟，荔裳褰雨，高馆尽好吟秋。楚词课罢，容易畔牢愁。是处疏帘不卷，荡潇湘、一片云浮。闲行遍，芷畦蕙圃，随意小勾留。前修。思屈宋，美人香草，寄托深幽。便微词多有，也足风流。好在桐花万里，肯同他、憔悴江头。只怜我，王孙游倦，归思满芳洲。
满庭芳·题沈秋卿梦绿庵
作者：郭麟
朝代：清
体裁：词

过雨沾沙，流云学水，庭院又是微寒。梧阴竹影，深处著蕉团。几番匆匆花信，换凄迷、一曲阑干。无人到，香炉茗碗，敧枕睡初安。前贤。思北郭，羁臣老去，易杂悲欢。梦江南万绿，见也都难。年少东阳何事，却寻常、腰带围宽。他时去，圆莎分我，吟就刻琅玕。
满江红
作者：郭麟
朝代：清
体裁：词

十度秦邮，曾未展、丛祠瓣香。刚又是、水杨柳下，轻船系将。尽日灵风人不见，开门白水本无郎。是谁家、灯火送迎神，歌九章。东方动，惊曙光。篙师起，理楫忙。见相风乌转，将飞未翔。去得顺风来顺水，聪明元是旧心肠。想泠然、一路响珊珊，明月珰。
满江红·九日同铁门登凤皇山顶，寻女教场，望江，用倦圃、竹垞钱塘观潮韵
作者：郭麟
朝代：清
体裁：词

四面青山，放江水、适当其阙。流不尽、南朝遗恨，中原如发。更杀一围倾国笑，谁横万弩迎潮发。只茱萸、醉里诧飘零，人吴越。花欲笑，簪边雪。云欲拥，岩前月。问男儿何用，置身高绝。百感茫茫随处有，大江滚滚何时歇。恨观涛、仆病未能来，中秋节。
满江红·呈座客用湘湄风雨对床图韵
作者：郭麟
朝代：清
体裁：词

雪白灯红，当酒半、忽跳而起。不痛饮、有如此酒，有如此水。留客酒难频夜满，分湖水送离人几。算人生、不合作同心，同乡里。浮蚁渌，釭花喜。朋与旧，兄和弟。便沈沈春酌，不能已已。病起尚存儿女态，醉来稍有英雄气。得故人、满眼酒盈尊，吾狂矣。
点绛唇
作者：郭麟
朝代：清
体裁：词

病酒心情，乱愁压梦浓于酒。晓鸦声骤。一晌欢情勾。枕上啼痕，觉后依然有。还知否。蚊帱如旧。少个搴帱手。
点绛唇
作者：郭麟
朝代：清
体裁：词

酒绿灯红，座中有个飞琼许。弦将手语。几阵梨花雨。长定相逢，还解相思否。临当去。横波一注。也直三年住。
点绛唇·咏小
作者：郭麟
朝代：清
体裁：词

丛桂山边，那年早识愁滋味。罗衣心字。怜取横陈未。一点唇朱，两点颦眉翠。红儿比。画桥第四。添个人人你。
点绛唇·月函女史为作草虫扇头
作者：郭麟
朝代：清
体裁：词

杀粉调铅，病中写出秋来意。一丝风里。红蓼花扶起。草草花花，添个虫虫媚。天如水。露华珠缀。又湿当风袂。
点绛唇·用梦窗韵
作者：郭麟
朝代：清
体裁：词

雀舫青帘，放船最好葑门路。藕花香处。凉露多如雨。既是吴侬，只合吴城住。君休误。玉环人去，锦瑟华年暮。
玉楼春
作者：郭麟
朝代：清
体裁：词

重重帘幕谁家院。东去伯劳西去燕。却教相别一相逢，只许相思不相见。青丝络马香罗荐。别后音书和梦断。黄昏怪底不胜寒，零落梨花如雪片。
玲珑四犯·玉年以元人「雁宿芦花鸦宿树，各分一半夕阳归」句为图，极萧寒清远之致，为题此解
作者：郭麟
朝代：清
体裁：词

树老易风，芦荒疑雪，江村物候初冷。夕阳无限好，又是黄昏近。昏昏四山做暝。但催他、乱鸦成阵。更著苍茫，一行征雁，嘹唳助凄紧。天涯孤客闲省。记茭根捩柁，沙觜维艇。小奴惊欲起，点墨浓初定。江湖有梦何曾熟，算还是、眠鸥差稳。笑指橛头船，问载归定肯。
珍珠帘·忆竹帘
作者：郭麟
朝代：清
体裁：词

爱他横影参差满，无人处、月地云阶轻转。非雨复非烟，心字香一剪。挂起潇湘天接水，隔眇眇、横波不断。人懒。任归来双燕，也还不管。绝忆晚凉池阁，那人刚梳洗，黛眉犹浅。自起轴驼钩，露一双金钏。还似曲阑干畔见，梦多少、雨丝风片。人远。想夜来皓月，也还不卷。
琐窗寒·寓斋窗间见金丝花架一股，知为闺中物，先是此间彩云曾驻，凝想芳泽，杂以遐思，邀杨浣芗同作
作者：郭麟
朝代：清
体裁：词

花落辞枝，珠空剩匣，是谁留取。粉褪香销，转更殢人悽楚。想当时、晓凉妆罢，小鬟纤手穿无数。有红绒替约，素馨分配，镜台斜觑。人去。彩云驻。向花户油窗，拾来愁绪。金丝几缕。也还胜、同心钗股。得知他、又侧著髻儿，明珠翠羽游何处。镇无憀、细撚闲吟，背灯深夜语。
琐窗寒·蝈蝈
作者：郭麟
朝代：清
体裁：词

络纬啼残，凉秋已到，豆棚瓜架。声声慢诉，似诉夜来寒乍。挂筠笼、晚风一丝，水天儿女同閒话。算未应输与，金盆蟋蟀，枕函清夜。窗罅。见低亚。簇几叶瓜华，露亭水榭。胡卢样小，若个探怀堪讶。笑虫虫、自解呼名，物微不用添尔雅。便蛇医、分与丹砂，总露蝉同哑。
琵琶仙·寄怀文叔
作者：郭麟
朝代：清
体裁：词

浅醉微吟，句留处、正是春光婪尾。窗外时有春风，来吹一池水。况俊侣、风情未减，看宾主、才华齐绮。侧帽听莺，回波擪篴，总在花底。江郎赋、轻别匆匆，对红药、沈吟一年矣。书记纵然无恙，只离情难寄。还试问、云窗雾阁，定有人、薄拢双髻。更念宿雨晴时，海桐开未。
瑞鹤仙·白玉麻姑像
作者：郭麟
朝代：清
体裁：词

白云飞一片。是吹来、鹤背风鬟淩乱。方平旧曾见。认少年狡狯，当时人面。良工谁碾。定偷窥、蔡经宅畔。问翩然何处，淩波东海，近来深浅。堪念。一杯春露，一掷丹砂，年华都换。游仙梦断。垂玉箸，泪痕满。想瑶台月下，冰绡帐底，妒杀双成女伴。记有人、手爪相如，比伊较暖。
瑶华慢·小金山梅花欲残，香雪犹浮动山水间
作者：郭麟
朝代：清
体裁：词

烟痕乍禁，禊事初修，尚薄寒时节。双桨掠波，已喜得、桥外水光先活。香南雪北，剩一片、冷云明灭。想妙高台最高寒，未有玉人横笛。独欹乌帽来寻，认月观风亭，步步幽绝。清游较晚，早满磴、落英如积。斜阳澹处，又钩起、二分新月。任隔墙、梵放催归，未许翠禽啼歇。
生查子
作者：郭麟
朝代：清
体裁：词

金雁画桥南，碧玉人家小。种得碧桃花，昨夜先开了。不恨不知愁，只恨无人晓。念得阿郎诗，句句能颠倒。
生查子
作者：郭麟
朝代：清
体裁：词

阶前一片苔，青到墙阴住。罗袜是何人，小印香痕去。愁随炉篆长，影共灯花语。关了碧纱窗，各自听春雨。
疏帘淡月·寒月
作者：郭麟
朝代：清
体裁：词

澄澄寒水。渐浸入玉阶，冷清清地。一个愁人独自，披衣夜起。小窗瘦影初斜矣，怕难禁、清寒如此。梅花阁下，芦花帘外，那人睡未。此际遣怀无计。况残砧邻篴，一时俱至。独立閒庭，惹起几番心事。孤鸿吊影霜天里，蓦回头、月明千里。今宵酒醒，一声霜角，清愁而已。
疏影
作者：郭麟
朝代：清
体裁：词

玉梅未落。有枝头点点，酸意先著。齿冷吴娘，不管春寒，临风自弄霜角。高楼也有人横笛，但楼外、翠禽偷觉。试问伊、叶底清圆，莫认绿阴成幄。记否年年此际，樱桃已结子，蚕豆初熟。山店烧春，寒食时光，陌上草痕新绿。消他几度沈沈雨，已过了、杏花饧粥。又教人、肠断江南，只恐方回难读。
疏影·上元夜，退庵招饮梅花下，越日寿生自分湖来，复会于此。用白石韵记之
作者：郭麟
朝代：清
体裁：词

玲珑碎玉。是旧时月色，招我同宿。隔岁相思，第一回员，休教便弄横竹。微云澹澹疏灯小，只解照、枝南枝北。尽夜深、闲与徘徊，不管倚楼人独。佳约逾期肯践，夜潮放一舸，来趁酒渌。侧帽吟寒，也胜豪家，烂醉云屏金屋。江城试谱偷声句，怕略犯、龟兹新曲。算不如、留影文窗，看取画罗十幅。
疏影·帆影和米楼韵
作者：郭麟
朝代：清
体裁：词

为谁送到。恁斜斜整整，蓦地来悄。暮雨初收，叠鼓犹催，殷勤澹月留照。支筇爱唤秋江渡，问波底、去来多少。只两边、纯浸遥山，一霎半湖遮了。记得离筵江上，举杯尚未劝，听说风好。犹自凭阑，不觉回头，已乱一行飞鸟。知他寂历斜阳外，消几度、醉眠欹倒。怕有人、肠断登楼，误认黏天衰草。
疏影·惺泉浮香楼图，余旧为作序并诗。今相见于吴门，正当梅花时，欲归未得，复为倚声作此，不知有慨于中也
作者：郭麟
朝代：清
体裁：词

生香活色。记旧曾相约，短棹游历。认是西溪，千树梅花，无人管领烟月。故家台榭知何处，有野鹤、暂归能说。见当时、二老风流，闲倚画栏清绝。同向江湖流浪，欲归那便肯，如此踪迹。江北江南，铜井铜坑，过了试花时节。人生但有三间屋，便无地、种梅也得。问何时、深闭柴门，卧稳故山风雪。
疏影·梦
作者：郭麟
朝代：清
体裁：词

今生已矣。又见来脉脉，灯背屏底。道是相逢，却又无言，愔愔自揾清泪。茫茫昧昧匆匆极，尚病里、厌厌情味。算向时、怨绪欢情，历历只还如此。只是吴根越角，一千二百里，芳草无际。澹月微茫，万瓦参差，那认荒荒园子。真教不隔人天路，也胜似、一生憔悴。说与伊、休返蓬山，洞户悄然双闭。
疏影·烛泪
作者：郭麟
朝代：清
体裁：词

珠啼玉泣。向画筵深夜，相对愁绝。今世红红，宿世虫虫，生平最惜离别。风帘露席随升降，判滴满、烂银荷叶。算芳心、未是灰时，肯怕界残红颊。便与笼纱护取，也应护不到，将灺时节。苦忆高楼，网户曈昽，照见粉痕明灭。罗襦低解闻芗泽，有谁问、阶前堆积。只凄然、拥髻人人，愁涴石榴裙褶。
疏影·舒衫受落花图
作者：郭麟
朝代：清
体裁：词

春阴似墨。正轻衫乍试，何处横笛。应是高楼，不管清愁，便诉江南消息。玉人未醒梨云梦，想独步、冰苔犹湿。恁禁他、翠袖天寒，无数落英如积。苦忆西园清夜，酒边出素手，曾共攀摘。渐老何郎，便约重来，不是旧时月色。东风衣袂凭谁问，怕只有、泪痕留得。拚一生、消受春愁，点点唾花凝碧。
疏影·花影吹笙图
作者：郭麟
朝代：清
体裁：词

空庭泼水。正玲珑淡月，帘影垂地。怅望银河，闲弄参差，个侬知是谁思。横枝清瘦疏花活，渐筛满、薄罗衫子。只枝头、翠羽双栖，窥见那时情事。难忘黄昏院落，画阑十二曲，曲曲同倚。半拢春纤，半度脂香，炙暖一行银字。年来白石风情减，有自作、新词谁记。但每逢、花月婵娟，便想画中双髻。
疏影·题素娟录事画扇
作者：郭麟
朝代：清
体裁：词

春愁满纸。看微云澹月，夜寒如水。记得前宵，叶叶轻衫，同在曲阑干底。素娥要斗婵娟影，笑一树、海棠浓睡。得知他、画作乘鸾，直恁冷清清地。料想閒宵弄笔，怕纷红骇绿，无此幽致。朱鸟窗前，杀粉调铅，自滴方诸清泪。怀中一堕三生梦，又碧海、青天无际。能禁他、几遍团圞，老却画中人矣。
疏影·黄叶村图
作者：郭麟
朝代：清
体裁：词

已秋未老。正西风几树，画出斜照。如此江南，著个扁舟，看来烟水都好。涨痕初落篱根露，添屋角、数峰清峭。想前村、定有人寻，树下小门开了。自笑吾家同在，半村半郭里，归计难料。输与溪翁，三脚铛边，满地霜华新扫。马塍西去秋盦冷，只近日、竹林游少。怕萧萧、戚戚凄凄，点点暮鸦寒早。
登金山塔顶同铁门赋
作者：郭麟
朝代：清

飞鸟忽在下，此身已上方。东南浮日月，天地俯青苍。夜钵归龙子，风幡定鸽王。不知江水外，何处更茫茫。
百字令
作者：郭麟
朝代：清
体裁：词

幢幢灯影，是曾经、照过几番元夜。火树银花刚一瞥，已是暗风飘灺。剪纸心情，闹蛾身世，过了今生也。人间天上，柳梢兰月初挂。难忘中酒时光，烧灯院落，有个人如画。衣上峭寒帘外雪，小坐早梅花下。碧海星沈，红心草宿，说甚凄凉话。春衫依旧，泪痕重叠盈把。
百字令·书戴竹友绿花词后
作者：郭麟
朝代：清
体裁：词

雁飞汾水，只人间、李峤是真才子。解作江南肠断句，一卷乌丝阑纸。野草花开，池莲粉坠，宛转能含思。从君贳酒，旗亭应有人记。最难俊侣如云，风怀如月，更华年如绮。同学少年皆匿笑，春水干卿何事。鬲指声微，么弦调苦，作者今无几。他时按曲，花间更唤延巳。
百字令·春尽夜酒醒有作
作者：郭麟
朝代：清
体裁：词

沈沈细雨，又一番春事，一宵将尽。判与懵腾扶醉过，酒到无憀偏醒。再爇馀香，重烧红烛，惜此须臾景。教添半臂，薄寒今夜犹剩。绝似有客天涯，年年此度，先在河梁等。刻意欲裁肠断句，笔底落红成阵。谢女檀郎，浓香浅梦，那有閒心性。中年哀乐，凄然自看双鬓。
百字令·阮云台阁学重葺曝书亭，命工摹竹垞图，自和竹垞元词二阕，余亦继声
作者：郭麟
朝代：清
体裁：词

鸳鸯湖上，记棹歌来往，扁舟曾泊。载酒江湖人在眼，渺渺微波难托。八万卷书，两三竿竹，闲想归田乐。百年如梦，暮云几叶零落。当日雨里芭蕉，水中菡萏，位置烦斟酌。旧观顿还图画好，依约黄帘绿幕。词客有灵，先生应笑，此子宜丘壑。他时重到，炙笙须唤菱角。
百字令·题兰村南园春梦图
作者：郭麟
朝代：清
体裁：词

东风何苦，只送将春到，难留春住。落絮游丝无气力，还自飞来飞去。白水桥梁，红泥亭榭，人说南园路。画图省识，看来已是前度。莫倚锦瑟筵前，楚腰掌上，年少能才语。记得些些惆怅事，便费蛮笺无数。玉局弹棋，铜槃递泪，此梦侬曾作。去年今日，桃华乱落如雨。
祝英台近·和龙剑庵韵
作者：郭麟
朝代：清
体裁：词

小屏山，双画烛，寂寞旧时事。过尽春光，尺素未曾寄。试看楼外垂杨，飞花飞絮，憔悴甚、树犹如此。轻相弃。惟有六扇楼窗，曾同那人倚。烟锁重楼，人更可知矣。料应一点寒灯，一钩斜月，今夜里、照伊无睡。
祝英台近·怡亭秋晴访碑图
作者：郭麟
朝代：清
体裁：词

石排衙，窗列岫。往事记重九。闪闪寒鸦，如墨点双袖。看君走上层颠，摩挲断碣，全不怕、藤缠雨溜。试搔首。要问一片韩陵，共语尚堪否。近日磨崖，山骨斲应瘦。年来爱注虫鱼，肯分金石，笑茶覆、怀中人有。
祝英台近·题孙华海惜花春起早卷子
作者：郭麟
朝代：清
体裁：词

绣帘垂，璚户悄。幽梦为谁觉。不裹头巾，几遍曲阑绕。趁他人柳犹眠，海棠未醒，尽消受、月残风晓。问啼鸟。昨夜风雨何曾，已有落红了。莫是红闺，偷折数枝好。试看香径苍苔，露华浓处，怕先印、袜罗痕小。
祝英台近·题梅卿女史倚竹图
作者：郭麟
朝代：清
体裁：词

玉钗长，金钏瘦。浓绿剪双袖。刻遍琅玕，又是一诗就。问他翠羽三更，萚龙半夜，可窥见、绣鞋冰透。算佳偶。凤觜天外寻难，得似旧人否。磨镜刘桢，平视也低首。同君一样西家，牵萝补屋，定念我、暮寒时候。
祝英台近十七首·其一
作者：郭麟
朝代：清
体裁：词

髻堆鸦，眉学字。未满十三四。绰约春风，先解折花戏。不妨楼下迷藏，尊前捉搦，总同在、曲屏风底。夜来起。不知谁杀残灯，小胆破浓睡。娇极鹦哥，偏管隔帘事。奈他澹月萦窗，暗萤穿户，又悄地、逗人怀里。
祝英台近十七首·其七
作者：郭麟
朝代：清
体裁：词

检香篝，携画烛。衣润怕梅溽。初试生绡，无力出新浴。殷勤半盏春醪，祝花长命，浑不料、霎时颓玉。忍轻触。为怕窗隙风尖，容易飐裙幅。斜掩金铺，小犬吠花独。可怜从此心忪，断无人处，误几遍、拂帘蝙蝠。
祝英台近十七首·其三
作者：郭麟
朝代：清
体裁：词

玉鞭回，钿尺近。幽蠹逼香润。作意生疏，比似旧时省。只怜已隔红墙，墙东月上，都不是、那般花影。晓妆竟。闲来还伴翻书，唤坐喜边肯。出匣冰圆，认是内家镜。偷看荷背翩翻，鸳情颠倒，又无语、颊潮红晕。
祝英台近十七首·其九
作者：郭麟
朝代：清
体裁：词

月圆初，灯落后。佳约敢轻负。笑拂征衫，春雪点衣厚。尽教女伴猜疑，小眉秀靥，都不似、向时僝僽。定来否。人生如月华年，一缺那能又。千遍沈吟，三字莫须有。请看束竹回肠，香桃瘦骨，换几点、袖边红豆。
祝英台近十七首·其二
作者：郭麟
朝代：清
体裁：词

溯绳河，遵枉渚。别棹理南浦。挑尽兰釭，夜夜夜深语。分明月魄沈辉，霜华催晓，坐一对、素娥青女。送人去。还要芳草长堤，同印小莲步。蹙绣香舆，泪隔碧纱雨。记否宝石山腰，亭亭白塔，是第一度分携处。
祝英台近十七首·其五
作者：郭麟
朝代：清
体裁：词

郁琴心，宽带眼。薄病得伊感。银鹿青猿，那肯夜深伴。难忘窗网将明，瓶笙犹响，灯影里、翠眉微倦。五更短。暗祝海水添他，玉漏一宵缓。此后关心，私语有时敢。不防六幅仙裙，留他未稳，早已是、皱痕都满。
祝英台近十七首·其八
作者：郭麟
朝代：清
体裁：词

腕阑松，眉黛结。幽恨几曾泄。冰雪心肠，肯怕陇鹦舌。更烦小玉眠时，轻绡去后，留一点、窥人明月。太痴绝。假饶长夜如年，晓色惨将别。守定熏炉，坐到满炉雪。尚憎阿母朝来，梳头唤起，已亭角、夕阳红抹。
祝英台近十七首·其六
作者：郭麟
朝代：清
体裁：词

玉壶迎，金犊驾。催赴紫鸳社。琼姊兰姨，遽别讵能舍。料他月榭修眉，雪衾拥背，全不记、梦残香灺。报归也。听说多病文园，玉骨不盈把。一笑凭肩，青鸟信音假。可应剪烛温存，围炉暖热，且偿我、乡来长夜。
祝英台近十七首·其十
作者：郭麟
朝代：清
体裁：词

断魂惊，残梦恶。花事到红药。中酒伤春，比似去年弱。无端半幅蒲帆，一声杜宇，又催去、水村山郭。笑骑鹤。明月原只三分，都应照离索。小杜年来，何忍更轻薄。惟馀叩叩香囊，藏来肘后，待相见、替伊亲络。
祝英台近十七首·其十一
作者：郭麟
朝代：清
体裁：词

雁飞迟，人病早。几度促征棹。谁料长卿，石井掩秋草。负他密字蚕眠，芝泥鸿印，空望遍、片帆烟杪。鸩媒巧。肯信不嫁娉婷，已分十年了。何用钱刀，刻意媚翁媪。还亏百斛量珠，一双种玉，也博得、倾城微笑。
祝英台近十七首·其十七
作者：郭麟
朝代：清
体裁：词

短檠昏，深院闭。帘影黑垂地。小擘吟笺，暗记梦中事。可怜放笔声中，挑灯影里，还认有、个人无睡。应难记。纵饶记得星星，有头也无尾。自恨从前，恩怨总轻视。判将一寸丝肠，一宵霜鬓，报几番、唾壶红泪。
祝英台近十七首·其十三
作者：郭麟
朝代：清
体裁：词

倩风姨，怜月上。珠露记承掌。认取前因，此意料无恙。惊心子夜欢闻，同声婉转，已变了、回波词唱。漫惆怅。人间几个尹邢，蛾眉肯想让。画里樱桃，愁里小蛮样。尚怜镜鹊同开，钗虫对剔，还略似、旧时情况。
祝英台近十七首·其十二
作者：郭麟
朝代：清
体裁：词

绕香台，移镜槛。六扇小屏展。研匣针箱，分半贮来满。那时卖赋金多，垆头价贵，也未要、鹔鹴频典。意深浅。试将酒卜郎心，寒宵倩伊暖。夜冷杯残，一霎近人散。而今凄绝天涯，醒然无寐，便有酒、也无人劝。
祝英台近十七首·其十五
作者：郭麟
朝代：清
体裁：词

掩啼珠，扶瘦玉。唤渡曲江曲。缟袂纤褂，腰细不胜束。枉教疑作江妃，淩波解佩，谁信有、乱愁千斛。在空谷。无奈日暮天寒，零落去华屋。江鬼西陵，夜雨杜鹃哭。伤心逝水滔滔，当时同渡，却双桨、归来人独。
祝英台近十七首·其十六
作者：郭麟
朝代：清
体裁：词

事三生，魂一缕。此错几州铸。肯放扁舟，若个劝无渡。倘教玉在怀投，香和心爇，万一把、游仙留住。恁来去。为甚清吷声中，都无片言语。寻到荒山，风急又兼雨。断肠点点青苔，方方黄土，又埋了、一家娇女。
祝英台近十七首·其十四
作者：郭麟
朝代：清
体裁：词

药炉烟，相对袅。深院晚风峭。尘满菱华，一月几曾照。愁他亸枕香云，钗扶不起，又何论，远山蛾扫。梦颠倒。寻常银液犀株，不镇暗魔娆。雏样青衣，所事被花恼。关心娇喘沈时，暗眸回处，怕莫又、唤江郎觉。
祝英台近十七首·其四
作者：郭麟
朝代：清
体裁：词

楚妃愁，湘女怨。深巷旧巢换。玳瑁梁间，海燕占来半。生憎一片帘衣，不风不雨，但镇日、周遮人面。有时见。也只倦绣停针，妆罢响金钏。多谢好风，夜静送刀剪。如何叶叶花花，相当相对，只遣隔、中门双扇。
秋霁·澹竹叶
作者：郭麟
朝代：清
体裁：词

荒径寻秋，有一种丛篁，自弄寒碧。个字低分，钿花凉战，寸寸嫩寒如滴。一枝一叶。傍池漫帖玲珑石。更记得。池外乱飞，无数小黄蝶。除是雨过，净扫浮云，暮天苍然，如此颜色。笑长条、牵牛翠浥，朝来先怕日痕炙。那似此君疏野格。试觅篱畔，正好药录收时，药笼携采，露华尚湿。
红娘子·古秘戏钱
作者：郭麟
朝代：清
体裁：词

金铸鸳鸯牒。土蚀相思骨。姹女风流，沈郎轻薄，秦宫偷活。看双飞、蝴蝶正团圞，任漫天榆荚。覆雨翻云狭。地久天长恰。蜡视横陈，神传阿堵，梦残金穴。笑人间、騃女与痴儿，买春风时节。
红情·兰雪莲花博士图为渌春女史作
作者：郭麟
朝代：清
体裁：词

花为四壁。看水云砌就，琉璃宫阙。有个玉人，颜色与花略无别。吹皱平池万渌，教先向、春波偷立。笑隔浦，卅六鸳鸯，痴妒定愁绝。乡国。去未决。且小住横塘，并蒂双折。鹭鸥伴侣，半面频窥也应得。何似南园老去，认照影、惊鸿都隔。待乐府、题补了，听伊擪笛。
红情·题二娱鸥梦圆图用玉田韵
作者：郭麟
朝代：清
体裁：词

生香活色。有水天閒话，凭肩语密。除却鸳鸯，只有眠鸥似相识。三十六陂旧梦，明镜里、低徊潜忆。问微步、一晌淩波，罗袜可曾湿。小立。髻鬟侧。想明月那时，流水今日。春风灵液，澹荡其间浪痕碧。自恨采香太晚，重到也、红衣非昔。又况画船舣处，船中玉笛。
绮罗香·同人集文薮山房，酒闲为柳东题朱竹翁瑞莲词册，即用竹翁第一首韵
作者：郭麟
朝代：清
体裁：词

别院灯红，照檐梅白，夜酌正开春瓮。閒话词仙，杯底酒波如涌。新声倚、罗绮香馀，遗墨在、文章缘重。应笑他、头白曹侯，买来一水也思种。茭池槐沜都废，那有红衣翠盖，水风凉送。笛谱蘋洲，吹醒老渔残梦。颓墙外、卧柳将青，断彴下、员纹欲动。问何时、更棹莲舟，藕丝同雪孔。
绮罗香·姑嫂饼
作者：郭麟
朝代：清
体裁：词

屑面轻匀，搓酥滑润，传自香闺新制。样学桃花，小印脂痕红腻。想晓趁、戛釜时光，正娇伴、扶床年纪。全不防、肠断行人，垂涎先在下风矣。桥梁临水堪认，道是蒋家妹小，食单亲试。作罢羹汤，纤手入厨重洗。笑曲宴、画地虚名，爱齧唇、颂椒风味。莫教恁、说与彭郎，况宁王宅里。
绿意·嫏嬛仙馆蕉花画卷
作者：郭麟
朝代：清
体裁：词

新凉雨足。正乍回晓梦，天影都绿。半拓吟窗，忽见低垂，重重芳意如蹙。煮茶烟澹秋痕瘦，□墙角、一枝寒玉。笑美人、别逞妖妍，小露红情犹俗。想为著书人倦，墨花棐几净，相伴幽独。史稿焚馀，点笔图成，仙掌露珠凝粟。诗人爱写萧寒景，恨未入、雪中横幅。更待他、凤实成时，留配故园修竹。
翠楼吟·山行幽绝，临水数家，门外木芙蓉正花，烂漫无次，殊惬幽情，纪以此词
作者：郭麟
朝代：清
体裁：词

湿翠沾衣，暗苔黏屐，幽寻最爱清晓。峰回刚路转，恰对面、数峰清峭。似侬曾到。只三两人家，看来都好。柴门小。芙蓉无数，一时红了。谁料。随意闲行，有芳塘花岛，徐熙画稿。水边同照影，定见我、风前侧帽。也应含笑。怕青鸟丁宁，玉容易老。寻芳早。向人山色，一眉新扫。
舟中杂诗
作者：郭麟
朝代：清

京口至淮阴，三百六十里。中虽隔一江，风便雨日耳。奈何上水船，逆流不得驶。长雨与阑风，行行且止止。舟子亦坐愁，湿衣堆船尾。炊烟满篷窗，卧倒呼不起。妇子相诟谇，明日已无米。火伴想怨尤，路滑伤将指。吾生多迍邅，行路亦如此。温语劳长年，穷薄吾累尔。泊舟山塘桥，始有离别意。一过浒墅关，茫茫从此去。送者自崖返，余亦不得住。两日吕蒙城，三日京口渡。昏昏失山郭，历历堕烟雾。犬吠知人家，镫明辨江步。舟中无可娱，弄笔赋长句。一日成一诗，有得辄复补。初不计工拙，亦非纪行路。归家诧亲知，破愁有此具。客中无所亲，僮仆亦吾友。一僮乃新来，相依未云久。与谭家中事，渠亦未深剖。与言客中愁，渠亦牛马走。问之始一答，否即深闭口。视其颜色间，离思亦时有。问家有何人，有父亦有母。不知一月来，定复念汝否。雨余风色大，衣薄短见肘。惜此人子身，天寒可无酒。
舟中杂诗·其一
作者：郭麟
朝代：清

京口至淮阴，三百六十里。中虽隔一江，风便雨日耳。奈何上水船，逆流不得驶。长雨与阑风，行行且止止。舟子亦坐愁，湿衣堆船尾。炊烟满篷窗，卧倒呼不起。妇子相诟谇，明日已无米。火伴想怨尤，路滑伤将指。吾生多迍邅，行路亦如此。温语劳长年，穷薄吾累尔。
舟中杂诗·其三
作者：郭麟
朝代：清

客中无所亲，僮仆亦吾友。一僮乃新来，相依未云久。与谭家中事，渠亦未深剖。与言客中愁，渠亦牛马走。问之始一答，否即深闭口。视其颜色间，离思亦时有。问家有何人，有父亦有母。不知一月来，定复念汝否。雨余风色大，衣薄短见肘。惜此人子身，天寒可无酒。
舟中杂诗·其二
作者：郭麟
朝代：清

泊舟山塘桥，始有离别意。一过浒墅关，茫茫从此去。送者自崖返，余亦不得住。两日吕蒙城，三日京口渡。昏昏失山郭，历历堕烟雾。犬吠知人家，镫明辨江步。舟中无可娱，弄笔赋长句。一日成一诗，有得辄复补。初不计工拙，亦非纪行路。归家诧亲知，破愁有此具。
舟中杂诗江西道中屡见水碓欲作诗未果顷读东坡博罗香积寺诗序有可筑碓磨之语用其韵补作·其一
作者：郭麟
朝代：清
体裁：古风

山回水复逢一乡，疏星煜煜镫射芒。萧条知是百家聚，滩潬疑渡十里黄。溪尾隆隆自春谷，山腰棱棱方插秧。一堤聊障急流折，百步乃倒回澜狂。群猿联饮股脚结，老鹤俯啄意思凉。辘轳宛转响金井，竹箭压叠成宜防。青裙朝汲愁抱瓮，白发夜守还然糠。此中大半饱雀鼠，或亦时作虫鱼香。我来正届麦秋候，到处乞食兼乞浆。端能食新意已足，不怕二鬼来膏肓。
荷叶杯
作者：郭麟
朝代：清
体裁：词

两扇绿窗开了。含笑。独凭阑。罗衫花影两相照。知道。月华寒。
菩萨蛮
作者：郭麟
朝代：清
体裁：词

水田百衲云如叶。薄罗剪出重重叠。生小不知愁。眼波先自秋。雨过云不定。小语防人听。烧了夜香么。昨宵凉露多。
菩萨蛮
作者：郭麟
朝代：清
体裁：词

清阴漠漠昏如雾。入春便有廉纤雨。遮莫试灯前。雪花飞一天。疏梅三四点。莫是春犹浅。走近小阑干。问他寒不寒。
菩萨蛮
作者：郭麟
朝代：清
体裁：词

窗外秋虫飞不去。窗前秋色留将住。庭院是谁家。满庭洗手花。露光团作雨。总是秋深处。可惜玉簪开。没人斜戴来。
菩萨蛮 其一 顾升山画蔬果十五种
作者：郭麟
朝代：清
体裁：词

东风欲破苔痕绿。轻雷一夜惊苍玉。时节近樱厨。何人饷老夫。新谱餐玉诀。小点吴盐白。又是焙茶天。山家处处烟。
菩萨蛮 其七 顾升山画蔬果十五种
作者：郭麟
朝代：清
体裁：词

蜗牛庐外连畦紫。担头压处喧朝市。一笑谢厨娘。饱尝风露香。当时花满地。色与轻衫似。转眼又秋光。悠扬小蝶黄。
菩萨蛮 其三 顾升山画蔬果十五种
作者：郭麟
朝代：清
体裁：词

当筵脱手金丸小。蜂黄易著麻姑爪。斜日洞庭帆。也应唤橘官。重来门巷改。一树垂垂在。记得雪成团。枝头黄雀寒。
菩萨蛮 其九 顾升山画蔬果十五种
作者：郭麟
朝代：清
体裁：词

红衣落尽星星见。刺菱圆芡看都贱。最好晚凉天。卖时摇近船。西湖秋老处。唱彻双鬟女。莫道苦心多。空房还奈何。
菩萨蛮 其二 顾升山画蔬果十五种
作者：郭麟
朝代：清
体裁：词

废畦荒圃流泉泫。一檐斜日邻翁灌。顿顿食花猪。还须略配渠。五湖烟水好。可惜英雄老。回首换生华。春风雪白花。
菩萨蛮 其五 顾升山画蔬果十五种
作者：郭麟
朝代：清
体裁：词

一绳界破秋痕澹。荒荒野荡波流漫。坐个小渔娃。船身如缺瓜。水天閒话处。隐语相尔汝。要见玉玲珑。红衣褪一重。
菩萨蛮 其八 顾升山画蔬果十五种
作者：郭麟
朝代：清
体裁：词

平生不负然糠火。园收山栗同珍果。隔岸有高荷。秋来凉雨多。岷峨殊远在。那不陂塘买。生计更疏芜。今年饭豆无。
菩萨蛮 其六 顾升山画蔬果十五种
作者：郭麟
朝代：清
体裁：词

粉痕不掩梨云冻。金盘素手投来重。薄汗拭轻容。有人双颊红。甜香午枕透。卯酒初醒后。酒醒梦扬州。扬州旧酒楼。
菩萨蛮 其十 顾升山画蔬果十五种
作者：郭麟
朝代：清
体裁：词

森森鹤顶愁轻触。臂支起粟皴红玉。结夏记山房。微风深坞凉。指痕留一捻。怕向鲛绡浥。越女雪肌肤。问郎曾见无。
菩萨蛮 其十一 顾升山画蔬果十五种
作者：郭麟
朝代：清
体裁：词

青房已拆珍珠罅。金镮台榭忺初夏。冰齿瓠犀寒。芳名原带酸。檀郎闲调笑。多子怜渠好。低首入房栊。一方裙钗红。
菩萨蛮 其十三 顾升山画蔬果十五种
作者：郭麟
朝代：清
体裁：词

纷纷谁见红盐堕。春盘常伴蘋婆果。吹气本如兰。非关一蕊含。酒醒添病渴。记取投时节。纤核教还他。夜灯看作花。
菩萨蛮 其十二 顾升山画蔬果十五种
作者：郭麟
朝代：清
体裁：词

平畴子母迎朝日。东陵别见新标格。破处几沈吟。可怜碧玉名。水天同夜话。逆鼻香无价。插竹看登筵。星期又一年。
菩萨蛮 其十五 顾升山画蔬果十五种
作者：郭麟
朝代：清
体裁：词

短篱瘦竹欹斜拄。一棚惯响疏疏雨。低战数枝花。秋来络纬家。萁汤煎太急。饱嚼珠明月。小坐晚风凉。盲翁正作场。
菩萨蛮 其十四 顾升山画蔬果十五种
作者：郭麟
朝代：清
体裁：词

腮痕一抹红霞晕。吴娘小擘春纤嫩。结子太匆匆。关心昨夜风。瑶池开落后。海底仙人瘦。青雀倘飞还。因缘见阿环。
菩萨蛮 其四 顾升山画蔬果十五种
作者：郭麟
朝代：清
体裁：词

清霜初点黄花瓦。兔豪圆盏檀云籍。香远坐来微。量沙浅护伊。形容殊魁垒。却笑丰肌腻。小盎载根株。谁传种树书。
菩萨蛮·何梦华半塘春泛图
作者：郭麟
朝代：清
体裁：词

青丝缆细兰桡舣。濛濛人立垂杨里。三十六鸳鸯。一堤春水香。半塘春好处。总是藏鸦树。树下记儿家。出墙姊妹花。
菩萨蛮·北固题壁
作者：郭麟
朝代：清
体裁：词

青天欲放江流去。青山欲截江流住。侬也替江愁。山山不断头。片帆如鸟落。江住侬船泊。毕竟笑山孤。能留侬住无。
菩萨蛮·寒夜
作者：郭麟
朝代：清
体裁：词

熏炉鸂鶒寒无力。清冰一片红蕤湿。抱影就灯眠。雁声寒一天。霜华催晓角。残梦如烟薄。莫道梦无凭。梦儿还不成。
菩萨蛮·湘湄索词绣帕为赋
作者：郭麟
朝代：清
体裁：词

鹅黄浅色揉兰腻。唾尖绒舌愁滋味。破体作游丝。墨花如折枝。当年春雨句。和泪归何处。但解说归来。杏花春自开。
菩萨蛮·红桥宴集代钱钱作
作者：郭麟
朝代：清
体裁：词

杨花薄处春云厚。红桥微雨愁时候。初试裌罗衣。问人宜不宜。坐中皆俊侣。更喜能吴语。千二百轻鸾。何人沈下贤。
菩萨蛮·自题小影
作者：郭麟
朝代：清
体裁：词

银河隔得红墙住。生绡留得红颜驻。仰首问嫦娥。年年秋奈何。阑干十二曲。弱水三千绿。独自莫思量。思量人断肠。
菩萨蛮·花朝饮袁湘湄秋水池堂
作者：郭麟
朝代：清
体裁：词

薄寒细雨城南陌。去年今日花朝节。杨柳一丝丝。河桥人去时。去年春在否。今日花朝酒。杨柳又依依。河桥未别离。
菩萨蛮·邻舟有见
作者：郭麟
朝代：清
体裁：词

衫痕剪取秋江碧。袖罗红绣双鸂鶒。山远澹微茫。蛾眉满镜长。为谁同作客。愁水愁风极。野泊不胜寒。锦衾斑复斑。
菩萨蛮·题双红豆图
作者：郭麟
朝代：清
体裁：词

东风在手灵苗活。南园红豆春来发。接叶更交枝。一双两小时。长真高阁好。阁里人难老。记曲唤红红。芳名也爱重。
菩萨蛮七首·其一
作者：郭麟
朝代：清
体裁：词

金蟾齧锁金梯滑。一重门外银河阔。犹恐未魂销。夜深闻剪刀。朝来妆未就。见了佯回首。回首莫嫣然。镜中双靥圆。
菩萨蛮七首·其七
作者：郭麟
朝代：清
体裁：词

杜兰四岁来人世。飞琼不肯留名字。略说与排行。雪花薝卜香。近来海水浅。尚有楼三面。烟雨莫登楼。楼头无限愁。
菩萨蛮七首·其三
作者：郭麟
朝代：清
体裁：词

清霜微白黄花瓦。全家上冢逢秋社。特地教人知。纱窗灯上时。兰姨智琼姊。略识人间事。送与蹙罗裳。一双金凤凰。
菩萨蛮七首·其二
作者：郭麟
朝代：清
体裁：词

夜深一口红霞腻。唾尖甜舌残绒细。不肯绣鸳鸯。枝枝秋海棠。吴绵装袙复。却绣鸳鸯宿。荷叶小于钱。要郎知可怜。
菩萨蛮七首·其五
作者：郭麟
朝代：清
体裁：词

嫩晴天气春阳动。莺喉微涩歌珠痛。蹙损小眉痕。羹汤未入唇。刀圭分一裹。莫点吴盐可。只说是梅花。赚伊肯咽他。
菩萨蛮七首·其六
作者：郭麟
朝代：清
体裁：词

猧儿撼得人人起。枕函一片朝云坠。慢脸笑投怀。夜来难出来。迷藏何处捉。人语阑干角。莫道没人知。被痕红半池。
菩萨蛮七首·其四
作者：郭麟
朝代：清
体裁：词

五湖船小才如叶。团圞并坐翻欹侧。愁水又愁风。袖边香唾红。如何还倚醉。压著侬裙睡。当面且由他。阿娘颜色和。
菩萨蛮二首·其一
作者：郭麟
朝代：清
体裁：词

一灯红贴氍毹地。诸郎蜡凤中堂戏。独自下阶来。玉梅开未开。谁移红烛照。听见人双笑。直得小回身。影儿如一人。
菩萨蛮二首·其一
作者：郭麟
朝代：清
体裁：词

云阶月地春寒浅。回廊曲径穿行遍。微雨乍晴时。小桃三两枝。东风吹不定。小飐云鬟影。掩敛越罗裳。禁他特地香。
菩萨蛮二首·其一
作者：郭麟
朝代：清
体裁：词

垂帘柙放双金蒜。捲帘腕露双金钏。细雨湿芭蕉。绿窗人寂寥。好从帘外走。湘影横波溜。珠子护双鸦。两鬟抹丽花。
菩萨蛮二首·其二
作者：郭麟
朝代：清
体裁：词

嬉春女伴嫌春早。乍晴时候游人少。喜未坼轻绵。晚风一阵寒。玉梅花下立。点得春衣白。小妹笑人痴。满身蝴蝶儿。
菩萨蛮二首·其二
作者：郭麟
朝代：清
体裁：词

新桐院落愔愔地。断无人到阴天气。手切绿沈瓜。一重方空纱。藕花开一半。红影摇人面。只解绕阑行。隔帘闻笑声。
菩萨蛮二首·其二
作者：郭麟
朝代：清
体裁：词

花幡不禁封姨恼。碧纱窗里春寒峭。雏燕落风前。嗔人不捲帘。踏青南陌路。又把佳期误。寒食杏花天。魂销似去年。
菩萨蛮五首·其一
作者：郭麟
朝代：清
体裁：词

金釭钗粟红如许。为谁拥髻凄无语。一夜雨潺潺。春风楼上寒。玉鞭斜堕马。知在垂杨下。低语祝梅花。上元须到家。
菩萨蛮五首·其三
作者：郭麟
朝代：清
体裁：词

月痕移到梅花澹。画楼人立春寒浅。残雪未消时。一枝还一枝。银屏双鸂鶒。香篆和烟碧。相见便嫣然。问郎恣意怜。
菩萨蛮五首·其二
作者：郭麟
朝代：清
体裁：词

暮云重叠山如织。一痕浅黛依微碧。此际有人愁。夕阳山外楼。春灯初试了。寒到春衣峭。莫是不归来。玉梅开未开。
菩萨蛮五首·其五
作者：郭麟
朝代：清
体裁：词

吴侬何必吴中住。五湖便是三生路。船小惯藏春。千丝网越人。三年留一笑。底事催归早。一路远山多。画眉人奈何。
菩萨蛮五首·其四
作者：郭麟
朝代：清
体裁：词

东风皱得春痕重。香罗深护梨云梦。道是太凄迷。隔帘残雪飞。萧郎归又晚。春胜如花浅。何事有閒愁。玉箫吹两头。
蝶恋花
作者：郭麟
朝代：清
体裁：词

青粉墙头苔没砌。谁拔金钗，划破苔痕细。罗袜纤纤来月底。销魂几个银钩字。天远彩云飞去矣。卿自何来，有个芳名未。料得欲题还又止。当时直恁恹恹地。
蝶恋花·垂丝海棠
作者：郭麟
朝代：清
体裁：词

山桃落尽酴醾早。积雨初晴，红入纱窗晓。睡起美人潮晕小。笑渠一样鬟欹倒。病酒心情寒料峭。醒眼看人，醉眼看花好。人不茗艼花定笑。试然绛腊花间照。
蝶恋花·花宫小院得断缣于壁，月鬓风鬟，髣髴未损。上书「爱月夜眠迟，某月日清环写」字迹，妍媚可念，爰作词以纪之
作者：郭麟
朝代：清
体裁：词

青豆房中花似露。图画春风，零落蜗涎蛀。不是深闺留绢素。调铅肯把芳名注。相逢亦有前缘否。花不知名，也合殷勤护。鹊尾金炉香一炷。夜深蘅梦楼深处。
蝶恋花·高竹筠小影
作者：郭麟
朝代：清
体裁：词

黄昏不下葳蕤锁。帘幕中间，沈水微微火。银鸭傍人人傍我。迢迢良夜销磨过。听我狂言君计左。有个人儿，切莫摊书坐。明月渐西花渐妥。灯残香灺如何可。
行香子
作者：郭麟
朝代：清
体裁：词

青豆房边。红豆庭前。仙人子、生小婵娟。问伊名字，合在瑶天。是花非花，雾非雾，亦非烟。绮样芳年。佩结飞仙。佛头青、云叶披肩。似闻我佛，为说因缘。要十年心，双鸦髻，五湖船。
行香子·子贞月夜登小香雪亭作画属赋
作者：郭麟
朝代：清
体裁：词

孤榜清游。鸟帽笼头。问招来、几个闲鸥。沿洄拨棹，窈窕寻丘。有三分水，二分月，一分秋。平生最忆，探梅踏雪，虎山桥、塔影香浮。而今重到，怕减风流。少旧时人，旧时月，旧时愁。
行香子·安仁道中
作者：郭麟
朝代：清
体裁：词

滩缓波柔。云薄风收。小春天、客卸征裘。叩舷一曲，听我吴讴。正雁南飞，山北折，水西流。白鹭汀洲。黄叶沙头。比江乡、一样清幽。他时归老，若此何求。只要山田，要水碓，要渔舟。
行香子·题小迂画扇送老姜返扬州
作者：郭麟
朝代：清
体裁：词

蚕老柔桑。莺老垂杨。又匆匆、送尽春光。送春送客，同在他乡。乍月胧胧，云澹澹，雨浪浪。豆荚初尝。芍药能香。有人人、正梦维扬。劝伊小住，弭棹横塘。待樱桃烂，梅子熟，琵琶黄。
西子妆·题寿生西湖访秋诗册
作者：郭麟
朝代：清
体裁：词

卵色浮青，鱼云叠碧，过了几番凉雨。柳痕烟态已疏疏，记年年、看秋来处。长堤延伫。有多少、鹭俦沤侣。让吴侬、买蜻蛉一个，任风吹去。君休误。此段清游，天合教领取。裙腰草绿马蹄香，是当时、少年情绪。病怀漫与。伴低唱、浅斟应许。属尊前、休赋悲秋秀句。
貂裘换酒
作者：郭麟
朝代：清
体裁：词

雅舅红如此。正千山、万山夕照，不知几里。忽见青旗高楼外，其上有、翩翩字。有随分、橙黄笋紫。我是酒徒元无赖，索银瓶、莫笑粗豪气。鹔霜解，可容贳。四山积雪危阑倚。话当时、风怀酒胆，故人老矣。不向冷泉亭下醉，负此松风两耳。况落叶、纷纷而至。写作画图传也得，要垆头、貌个双丫髻。渠能记，十年事。
貂裘换酒·题小农停杯顾曲图
作者：郭麟
朝代：清
体裁：词

宛转提壶唤。泛觥船、百分一棹，花满酒满。丝竹中年须陶写，随分玉箫金管。有两两、虫虫燕燕。薄醉不消判茗艼，已砑罗裙畔春寒浅。绰板促，急觞缓。廿年前事韶华换。又相逢、瓮边捉卧，依然酒伴。后院绮筵休著我，杜牧狂言原惯。早猜出、护花人面。嚼蕊吹香了无误，问檀郎、何事频回看。浮大白，莫辞劝。
迈陂塘·题黄小松秋影庵图用江玉屏韵
作者：郭麟
朝代：清
体裁：词

问词人、马塍遗迹，可馀花木深秀。小红嫁后青春老，剩有萧疏秋柳。宫一亩。让黄九风流，开拓蜂房墉。归田若后。怕老去悲秋，重来照影，水面似人皱。武林路，约赁梁鸿杵臼。野航三两能受。他时定遂移家愿，莫遣白云封守。都似旧。只鸭脚黄边，添缚香茅否。来居客右。当集古编成，秋声赋就，斗酒也须有。
迟惜抱夫子不至仍用见送韵奉寄
作者：郭麟
朝代：清

钟山翠色落遥天，伏枕高斋思悄然。风雨江湖成冷节，人生离合逼中年。士穷岂有文堪卖，才薄羞为世所怜。便拟相从判岁月，龙眠一壑卧风烟。
酷相思
作者：郭麟
朝代：清
体裁：词

乍是新正春未透。早门外、丝丝柳。奈脉脉、深情浑未逗。人见也、回头走。侬见也、回头走。有分逡巡双劝酒。小语更阑后。问别后、兰桡何日又。人去也、书来否。书到也、人来否。
酷相思·苦雨
作者：郭麟
朝代：清
体裁：词

屋角鹁鸪催不去。和帘外、流莺语。问里湖外湖曾到否。朝来也、潇潇雨。晚来也、潇潇雨。湿了清明寒食路。把杏花期误。只孤负、讨春人此度。春去也、留难住。人去也、留难住。
醉太平
作者：郭麟
朝代：清
体裁：词

春花白红。春山澹浓。春波才著春风。叠春罗几重。春晴意慵。春阴懊侬。待他春月溶溶。约春人载同。
醉太平
作者：郭麟
朝代：清
体裁：词

竹风韵长。荷风气香。待他月上回廊。再围棋不妨。竹风一窗。荷风半床。凭肩笑问檀郎。是今凉昨凉。
醉太平
作者：郭麟
朝代：清
体裁：词

风凄露清。参斜斗横。兔华如水回萦。到帘纹自平。三更四更。无情有情。枕函残梦初醒。有金钗堕声。
醉太平·兰村移居玉华楼
作者：郭麟
朝代：清
体裁：词

烟云一床。烟波一囊。移家仍住僧房。可青山一窗。平林夕阳。长桥夜榔。只多十里湖光。见南屏晓妆。
醉太平·冯玉如月夜听箫图
作者：郭麟
朝代：清
体裁：词

宵寒更清。箫声独闻。碧桃花落纷纷。又人间暮春。而今鄂君。名香细薰。只他凉月殷勤。照秦楼夜深。
醉太平·恽月仙夫人桃花扇面
作者：郭麟
朝代：清
体裁：词

深红一林。浅红一簪。枝枝浅浅深深。是春风小心。寒浆细斟。清溪独吟。凭他如墨春阴。有前时路寻。
醉太平·石敦夫晓风残月行看子
作者：郭麟
朝代：清
体裁：词

晓山欲青。晓烟未横。一帆早挂邮亭。问何人晓行。蓉城曼卿。屯田柳生。一生几个黄昏。又今宵酒醒。
醉太平·莲衣词为米楼作
作者：郭麟
朝代：清
体裁：词

红衣带挼。红颜酒酡。休翻骤雨新荷。怕鸳鸯梦多。前溪缓歌。中流素波。夕阳一舸重过。又西风奈何。
醉太平·题黄退庵友渔斋图
作者：郭麟
朝代：清
体裁：词

庭中碧梧。窗中素书。看君便老江湖。有沙鸥笑无。东家酒垆。西家狗屠。客来高坐谁与。是烟波钓徒。
采桑子
作者：郭麟
朝代：清
体裁：词

寻常侍寝更衣处，灯影纱笼。罗幕重重。略近前时面发红。月明雨落无人觉，侍婢都慵。裙褶惺忪。香枣何劳问石崇。
采桑子
作者：郭麟
朝代：清
体裁：词

碧纱窗外风吹雨，密密疏疏。似有如无。薄醉消时烛晕初。醒来呼妇闲商略，载酒江湖。息影菰芦。还作征夫作钓徒。
金缕曲·山民出示国初诸公寄吴汉槎塞外尺牍，辄题其后
作者：郭麟
朝代：清
体裁：词

几幅丛残纸。是当年、冰天雪窖，眼穿而至。万里风沙宁古塔，那有塞鸿接翅。更缄寄、乌丝弹指。一代奇才千秋恨，换故人、和墨三升泪。生还遂，偶然耳。诸公衮衮京华里。只斯人、投荒绝徼，非生非死。徐邈顾荣皆旧识，难得相门才子。叹不仅、怜才而已。感慨何须生同世，看人间、尚宝瑶华字。只此道，几曾弃。
金缕曲·席上赠阿许
作者：郭麟
朝代：清
体裁：词

烛晕华筵半。怪琵琶、抱来不正，声声悽怨。座上飞琼传姓字，曾识旧家仙眷。量十斛、珍珠偷换。过眼秾华昏似梦，剩流莺、老去啼秋苑。垂玉箸，泪痕满。天涯有客停杯叹。算人间、古来多少，桃笙团扇。失路才人孤愤客，一例青衫沦贱。只哀乐、中年难遣。试琢新词能谱否，怕一声、裂帛鹍弦断。将进酒，莫辞劝。
金缕曲·得渌卿山左书并见怀之作走笔寄答
作者：郭麟
朝代：清
体裁：词

好在张公子。正经年、思君不见，飞来片纸。不过相思加餐饭，难禁泪痕如洗。更一一、新词同寄。宛转漂流都不诉，但略言、青鬓今如此。抱玉泣，且休矣。槟榔满斛浑閒事。算天涯、相携花下，不如归耳。若得江乡比邻住，随意孤村小市。有舍北、舍南春水。鹅鸭往来菱芡贱，种湖田、姜蔗供租税。只此愿，几时遂。
金缕曲·闽僮黄姓，汀产也，湘湄名之曰汀鸥，爰纪以词
作者：郭麟
朝代：清
体裁：词

欲问伊乡里。有词人、小名录就，当筵须记。万里家山谁驯得，漂泊黄童年纪。梦不到、汀洲蘅芷。道我主盟三十六，肯相从、浩荡江湖底。僮约在，烟波里。可能便逐渔兄弟。买陂塘、绿蓑青笠，船头沙觜。配个樵青都不恶，婉婉皂罗鸦髻。应不羡、风标公子。莫度荔枝香一曲，怕回肠、容易相思起。谓不信，如春水。
金缕曲·题云台阁学修书图
作者：郭麟
朝代：清
体裁：词

上苑春如绮。护重重、琅嬛秘笈，花光云气。东马才名终贾岁，朝罢横陈图史。早位置、笔床研几。天上愚懵仙尽有，让宫中、元九呼才子。紬万卷，倩双髻。使星重指钱江水。看纷纶、珠坟笙典，赤文绿字。椽烛两行官吏散，学士又修书矣。问福慧、如公能几。应念书生寒骨相，短灯檠、昏对牛毛细。旁匿笑，玉川婢。
金缕曲·题史赤霞《翡翠巢词》，即用集中论宋词韵
作者：郭麟
朝代：清
体裁：词

戏马台边柳。送征人、满城风雨，归来重九。除却新词无长物，赢得千金享帚。问辛柳、一钱直不。尚有梅溪真同调，也十年、空费屠龙手。长只是，征鞍骤。閒滋九畹搴三秀。度新腔、偷声入破，严分细剖。天与艳情无艳福，那得笛床歌袖。但伴我、秋灯如豆。先向朋笺书左券，到相逢、一笑休开口。歌一阕，一杯酒。
金缕曲·题汪饮泉秋隐庵填词图
作者：郭麟
朝代：清
体裁：词

十里春风路。有伊人、裁云缝月，移宫换羽。身是三生狂杜牧，今日鬓丝如许。只逢著、秋娘能赋。问询汪伦情何似，也桃花、乱落如红雨。君莫怪，作痴语。竹西歌吹依然否。但年年、吴公台畔，斗鸡儿女。腰鼓尽消三百副，谁唱康郎乐府。况白石、扬州词句。何必红红方能记，倩笛家、吹入蘋洲谱。蜀井水，在何处。
金缕曲·题米楼《梦隐词》，即用其集中红豆词韵
作者：郭麟
朝代：清
体裁：词

烛灺更阑矣。怪今宵、声声落叶，都来窗里。细字蚕眠无多幅，不信愁人至此。看眼底、词流有几。偶作天风海涛曲，又吹花、嚼出红霞蕊。翩然跨，琴高鲤。天涯别绪纷难理。漫沈吟、旧欢如梦，流年如水。说著江南肠断句，中有泪痕隐起。只合付、薛家车子。张绪飘零尤袤远，尽时人、笑把周秦比。莫寒了，调筝指。
金缕曲·鸳鸯湖秋感
作者：郭麟
朝代：清
体裁：词

晓起西风冷。挂轻帆、孩儿桥下，谢娘门径。落日鸳鸯湖上过，衰柳条条牵恨。问何不、当初折尽。岸草汀蒲都不见，但芦花萧瑟风凄紧。横一叶，钓鱼艇。春人只把春愁省。谁管他、荒荒落照，疏疏雁影。去是春初来秋九，两袖啼痕重印。只湖水、清流如镜。镜里妆楼金翠换，况楼中、桂叶明蝉鬓。除沤鹭，没人问。
钗头凤·凤儿词为文叔作
作者：郭麟
朝代：清
体裁：词

丹山麓。片山曲。桐花倒挂珍禽绿。调琴等。吹箫引。初三下九，月明风定。肯。肯。肯。香车促。明珠斛。何人堕此怀中玉。文窗冷。文园病。一帘秋雨，满阶花影。认。认。认。
钗头凤·檐铁
作者：郭麟
朝代：清
体裁：词

屏山曲。春眠足。丁冬惊起鸳鸯宿。重帘静。重阑凭。月明如水，梨花无影。认。认。认。珍珠箔。秋千索。琤琤搅碎檐前玉。呼人问。春来信。鹦哥报道，东风犹紧。听。听。听。
锁窗寒·用片玉词韵
作者：郭麟
朝代：清
体裁：词

蛛网粘花，蜗涎篆槅，那人窗户。轻纱六幅，闭了一春风雨。记当时、欲行未行，夜阑昵昵闻私语。又谁知此度，残衫茸帽，重来羁旅。薄暮。系船处。正杨柳腰身，女儿十五。三眠三起，送尽燕俦莺侣。问别来、如许长条，飘零似我还记不。傍东偏、一树梨云，见旧时樽俎。
长亭怨慢·瞿花农分司相见西湖，出王蓬心太守汉皋赠别图见示。有二娱题词，辄依韵倚声
作者：郭麟
朝代：清
体裁：词

笑又是、闲云离岫。西子湖边，相逢杯酒。汉上襟题，回头已是廿年旧。漫郎浑漫，应未要、□□叟。对画里江山，话昔日、回帆风候。还试问、吴根越角，可似武昌樊口。扁舟容与，且消遣、雨僝风僽。趁嬉春、老铁能狂，烦炉畔、诸公屯守。指点傍、西泠一带，青青新柳。
长相思
作者：郭麟
朝代：清
体裁：词

荻花残。蓼花殷。一样秋风有两般。红红白白看。笛声乾。角声酸。行尽江南无数山。征衣渐渐寒。
阑干万里心·自题浮眉楼图
作者：郭麟
朝代：清
体裁：词

濛濛丝柳不藏秋。隐隐疏帘半上钩。见说年年爱远游。一重楼。两点眉山相对愁。
雪狮儿·杭俗，清明以粉饵作狗，贮至立夏食之，云可祛夏疫，呼为清明狗。月璘属余咏之
作者：郭麟
朝代：清
体裁：词

搓酥滴粉，谁把乌龙，青黄偷塑。寒食无烟，摇尾知渠何处。彩丝缚住。应不吠、桃花月午。怕待到、石泉榆火，论功烹汝。长夏困人良苦。想文园病久，为伊禳取。上冢归来，黄胖泥孩同贮。嬉游伴侣。小胆怯、柳村花坞。青春暮。试问寄书能否。
雪狮儿·苕玉女士辑衔蝉录，隶事极博，高迈庵为作子母衔蝉图，索题此解
作者：郭麟
朝代：清
体裁：词

妆楼记就，知是无聊，深沈院宇。侧辊横眠，亭畔花阴刚午。绣墅小住。谁教见、花奴戏舞。更貌出，薄荷酣后，双睛圆处。门外珊鞭休去。尽香温茶熟，小名录取。箬裹青盐，差有残书烦护。痴儿騃女。笑一例、虫鱼笺注。应知否。合伴画檐鹦鹉。
霓裳中序第一·陈秋堂蕉林学书卷题词
作者：郭麟
朝代：清
体裁：词

闲来补尔雅。别院梧桐微雨洒。刚是园林首夏。正庵影天低，蜡痕风灺，香姜古瓦。又麦光、乌几铺乍。凭吟赏、蛛丝拂遍，蜗迹篆文写。窗下。水天閒话。剩修竹、数竿低亚。人间噩梦可怕。看老去王维，前生曾画。金壶随意泻。定一百、砗磲比价。还应笑、冷抱残编，甚日杀青也。
霜华腴 续乐府补题五首 桕子
作者：郭麟
朝代：清
体裁：词

暮林黯澹，映晚江、离离一树初圆。红脱枫衣，白欺梅蕊，十分绽了霜天。可怜翠钿。记当时、树下门前。问何人、曲唱西洲，荻花芦叶共清寒。随意水村山郭，任渔娃打取，雀豹争喧。晓色推篷，斜阳倚棹，还惊积雪留残。绮罗画筵。化光明、一霎铜槃。只愁伊，易近风帘，泪痕浑未乾。
霜天晓角·题吟香女子小影
作者：郭麟
朝代：清
体裁：词

绿萼开些。拓当风画纱。窣地退红衫薄，恐小立、冷于花。鸦叉。新挂他。问姗姗是邪。说与吾家窗下，有竹外、一枝斜。
项孔彰画酒瓮中桃柳为思亭题即次其韵
作者：郭麟
朝代：清

后庭花落金瓯碎，《燕子》《春镫》等儿戏。岂知世有醉乡民，尚作承平旧时意。月波楼头清若空，时亦小滴真珠红。连瓶饷客定不俗，乃以破甑留胸中。画瓮与真了无异，更得流传归好事。柳枝桃叶不解饮，请入此中同一醉。吴生落拓称酒人，可怜釜底常生尘。愁来且抱画瓮卧，梦寻浩荡郊原春。
风蝶令
作者：郭麟
朝代：清
体裁：词

疏雨重帘卷，生香斗帐熏。夜凉长簟易相亲。只有水精，曾枕堕钗人。笼鸟多羁思，惊猿易感群。当年听雨未销魂。赢得而今，各自夜深闻。
风蝶令
作者：郭麟
朝代：清
体裁：词

砧入尖风响，灯留短焰红。一衾幽梦断孤鸿。正是可怜时候、可怜侬。镜约眉痕外，琴声鬓影中。王昌不合住墙东。赢得伤春伤别、恨重重。
风蝶令 其一 和湘霞韵三首
作者：郭麟
朝代：清
体裁：词

烟视双行近，兰情一见稀。入怀娇鸟向人依。只觉愁多意重、语言微。手里题诗笔，床前织锦机。苏娘谢女是耶非。难忘一灯明处、两眉飞。
风蝶令 其三 和湘霞韵三首
作者：郭麟
朝代：清
体裁：词

誓恐旁人听，情愿我辈钟。别时莫恨太匆匆。肯许名花移入、别家红。病定春来较，人终月下逢。祝他二十四番风。取次送将帆叶、五湖东。
风蝶令 其二 和湘霞韵三首
作者：郭麟
朝代：清
体裁：词

漂泊年华小，周防用意深。鸳鸯翡翠定珍禽。谁信单栖无侣、到而今。湘影重帘认，霞光断脸寻。两头裙带尽同心。知否一尊相属、意千金。
风蝶令·秋影楼图
作者：郭麟
朝代：清
体裁：词

雁齿红桥近，乌衣曲巷斜。水天閒话记些些。六扇冰纹槅子、惯藏他。春燕双栖地，秋风八月槎。重来那不感年华。犹傍水杨柳树、问伊家。